**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Νοεμβρίου 2019, ημέρα Παρασκευή και ώρα 10.10΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του Προέδρου της Διαρκούς Επιτροπής Ευρωπαϊκών Υποθέσεων, κ. Νικήτα Κακλαμάνη, Α΄ Αντιπροέδρου της Βουλής, με θέμα ημερήσιας διάταξης: «Οι Εμπορικές σχέσεις της Ευρωπαϊκής Ένωσης με τρίτες χώρες».

Τα μέλη των συναρμόδιων Κοινοβουλευτικών Επιτροπών ενημέρωσαν ο Υφυπουργός Εξωτερικών, αρμόδιος για την Οικονομική Διπλωματία και την Εξωστρέφεια, κ. Κώστας Φραγκογιάννης και η Αντιπρόεδρος της Επιτροπής Διεθνούς Εμπορίου (ΙΝΤΑ) του Ευρωπαϊκού Κοινοβουλίου, Ευρωβουλευτής, κυρία Άννα – Μισέλ Ασημακοπούλου.

Στη συνεδρίαση παρέστησαν και οι Ευρωβουλευτές κ.κ. Εμμανουήλ Κεφαλογιάννης και Λευτέρης Νικολάου-Αλαβάνος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών και Α΄ Αντιπρόεδρος της Βουλής, κ. Νικήτας Κακλαμάνης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Αβραμάκης Ελευθέριος, Αναγνωστοπούλου Αθανασία, Κασιμάτη Ειρήνη (Νίνα), Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιοw, Σκούφα Ελισσάβετ (Μπέττυ), Φωτίου Θεανώ, Κεφαλίδου Χαρούλα (Χαρά), Πάνας Απόστολος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος και Σακοράφα Σοφία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κωνσταντινίδης Ευστάθις, Αντωνιάδης Ιωάννης, Βλάχος Γεώργιος, Δούνια Παναγιώτα (Νόνη), Κεφάλα Μαρία-Αλεξάνδρα, Καρασμάνης Γεώργιος, Κελέτσης Σταύρος, Αλεξοπούλου Χριστίνα, Βούλτεψη Σοφία, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Στύλιος Γεώργιος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Καββαδάς Αθανάσιος, Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Κεγκέρογλου Βασίλειος, Κατρίνης Μιχαήλ, Πάνας Απόστολος, Αβδελάς Απόστολος και Λογιάδης Γεώργιος.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών) :** Κύριε Υφυπουργέ, κυρίες και κύριοι συνάδελφοι, αρχίζει η κοινή συνεδρίαση της Ειδικής Διαρκούς Ειδικής Επιτροπής Ευρωπαϊκών Υποθέσεων και της Διαρκούς Επιτροπής Παραγωγής και Εμπορίου της Βουλής των Ελλήνων με θέμα ημερήσιας διάταξης τις εμπορικές σχέσεις της Ε.Ε. με τρίτες χώρες.

Τα μέλη των συναρμόδιων Κοινοβουλευτικών Επιτροπών θα ενημερώσουν, εκ μέρους της Κυβέρνησης, ο Υφυπουργός Εξωτερικών, αρμόδιος για την Οικονομική Διπλωματία και την Εξωστρέφεια, κ. Κώστας Φραγκογιάννης και εκ μέρους του Ευρωπαϊκού Κοινοβουλίου, η Αντιπρόεδρος της Επιτροπής Διεθνούς Εμπορίου (ΙΝΤΑ) του Ευρωπαϊκού Κοινοβουλίου, κυρία Άννα – Μισέλ Ασημακοπούλου.

Σο σημείο αυτό, θα ήθελα να σας ενημερώσω, ότι η συζήτηση, ως προς το δεύτερο θέμα της ημερήσιας διάταξης, δηλαδή, ως προς την Τελωνειακή Ένωση Ε.Ε. - Τουρκίας, αναβάλλεται για την επόμενη συνεδρίαση της Επιτροπής, προκειμένου να είναι μαζί μας και ο Αναπληρωτής Υπουργός Εξωτερικών, ο κ. Μιλτιάδης Βαρβιτσιώτης, με τον οποίον έχουμε, ήδη, επικοινωνήσει, που είναι και ο, πλέον, αρμόδιος. Όπως γνωρίζετε άλλωστε, τα θέματα που αφορούν στη σχέση της Ε.Ε. και της Τουρκίας, είναι στην επικαιρότητα και αναμένεται να απασχολήσουν το Ευρωπαϊκό Συμβούλιο του Δεκεμβρίου.

 Στο πλαίσιο, λοιπόν, του προγραμματισμένου διαλόγου, που θα έχουμε με τον κ. Βαρβιτσιώτη, για την ενημέρωση της Επιτροπής, αναφορικά με τα αποτελέσματα της Συνόδου Κορυφής, υπενθυμίζω, ότι είχε δεσμευτεί στην τελευταία μας συνεδρίαση που ήταν παρών, ότι θα έρθει να μας ενημερώσει. Οπότε, θα έχουμε την ευκαιρία να συζητήσουμε και το μέλλον της ειδικής αυτής σχέσης.

Αγαπητοί συνάδελφοι, σε μία εποχή, όπου εντείνονται οι εμπορικές «διαμάχες», είναι κρίσιμης σημασίας η «σφυρηλάτηση» μιας ισχυρής και ανεξάρτητης ευρωπαϊκής εμπορικής πολιτικής, μέσω της ολοκλήρωσης των Συμφωνιών Ελευθέρου Εμπορίου. Το διεθνές εμπόριο αποτελεί σημαντικό «πυλώνα» στήριξης της οικονομικής ανάπτυξης στην Ευρώπη. Σύμφωνα με τα διαθέσιμα στοιχεία, 36 εκατομμύρια θέσεις εργασίας στην Ε.Ε. εξαρτώνται από τις εξαγωγές, ενώ κατά 12% περισσότερο, κατά μέσο όρο, αμείβονται οι θέσεις εργασίας που συνδέονται με τις εξαγωγές, σε σχέση με τις θέσεις εργασίας στην υπόλοιπη οικονομία.

Ωστόσο, το διεθνές εμπόριο δεν θα πρέπει να διεξάγεται χωρίς προϋποθέσεις, αλλά ούτε να είναι και αποκομμένο από τις κοινές μας αξίες. Τα ανθρώπινα δικαιώματα, όπως, επίσης, και τα υψηλά περιβαλλοντικά, ποιοτικά και κοινωνικά πρότυπα, θα πρέπει να αποτελούν τις βάσεις πάνω στις οποίες θα «οικοδομηθεί» και θα διαμορφωθεί το ελεύθερο εμπόριο.

Τα τελευταία πέντε χρόνια, η υλοποίηση της εμπορικής στρατηγικής της Ένωσης, οδήγησε στο να τεθούν σε ισχύ στην Ε.Ε. 16 νέες εμπορικές συμφωνίες, συμπεριλαμβανομένων συμβατικών συμφωνιών με τον Καναδά και την Ιαπωνία. Η Συμφωνία της Ε.Ε. με τις χώρες της Λατινικής Αμερικής, η οποία έχει, χωρίς αμφιβολία, σημαντικά οφέλη για την Ε.Ε., «αναζωπύρωσε» τον σχετικό διάλογο, όχι μόνο στο Ευρωπαϊκό Κοινοβούλιο, αλλά και στα εθνικά κοινοβούλια των κρατών μελών και αντιμετωπίζεται με σκεπτικισμό από κάποια κράτη μέλη. Για τον λόγο αυτό, άλλωστε, δεν έχει ολοκληρωθεί η διαδικασία και στο Συμβούλιο, όπου απαιτείται ομοφωνία.

Ωστόσο, οι συμφωνίες αυτές θα μπορούσαν, υπό προϋποθέσεις, να αποτελέσουν «όχημα» προστασίας των προϊόντων μας, αλλά και «όχημα» διεθνούς προώθησης του ευρωπαϊκού μοντέλου σε μία σειρά πεδίων, όπου η Ε.Ε. βρίσκεται σε αντιπαράθεση με τις Η.Π.Α.. Μία αντιπαράθεση, η οποία κλιμακώνεται με τη στάση των Η.Π.Α., ως προς το πλαίσιο λειτουργίας του Παγκόσμιου Οργανισμού Εμπορίου, αλλά και με την πολιτική προστατευτισμού που ακολουθεί η διοίκηση Τραμπ. Μία αντιπαράθεση, η οποία είναι επιβλαβής και αντιπαραγωγική για τις επιχειρήσεις και στις δύο πλευρές του Ατλαντικού και ειδικά για τις μικρομεσαίες, που αποτελούν τη «ραχοκοκαλιά» των οικονομιών των κρατών μελών της Ε.Ε..

Με τις σκέψεις αυτές, θα δώσω τον λόγο πρώτα στον Υφυπουργό και μετά στην Αντιπρόεδρο της Επιτροπής Διεθνούς Εμπορίου του Ευρωπαϊκού Κοινοβουλίου. Τα θέματα είναι σημαντικά. Θα επιθυμούσαμε ενημέρωση, αναφορικά με τη συζήτηση για τη μεταρρύθμιση και τον εκσυγχρονισμό του Παγκόσμιου Οργανισμού Εμπορίου και για το πρόβλημα που έχει προκύψει με τις Η.Π.Α. και τον μηχανισμό επίλυσης των διαφορών. Ειδικότερα για την Ελλάδα, θα παρακαλούσαμε να μας ενημερώσετε, μεταξύ άλλων, για την πορεία εφαρμογής της Συμφωνίας με τον Καναδά, η Κύρωση της οποία εκκρεμεί από τη Βουλή των Ελλήνων και συγκεκριμένα, για τις εξελίξεις ως προς την υποχρέωση των αρχών του Καναδά να «υιοθετήσουν» διοικητικά μέτρα για τη βελτίωση του πλαισίου προστασίας της φέτας.

Μετά την τοποθέτηση των Εισηγητών, θα πάρουν τον λόγο και όσοι συνάδελφοι επιθυμούν, είτε να ρωτήσουν, είτε να κάνουν μία σύντομη τοποθέτηση. Θα εγγραφείτε από τους συνεργάτες μου στην έδρα και συνολικά στο τέλος, ο κύριος Υφυπουργός θα κλείσει τη συνεδρίαση, απατώντας.

Τον λόγο έχει ο κ. Φραγκογιάννης.

**ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών, αρμόδιος για την Οικονομική Διπλωματία και την Εξωστρέφεια):** Σας ευχαριστώ πολύ, κύριε Πρόεδρε. Αξιότιμε κύριε Πρόεδρε, αξιότιμοι Βουλευτές, είναι πραγματική χαρά μου να βρίσκομαι σήμερα στις Επιτροπές σας, για να καταθέσω τις απόψεις μας, για ένα τόσο σοβαρό θέμα, όπως αυτό των σχέσεων της Ε.Ε. με τρίτες χώρες.

Το θέμα που τίθεται στη σημερινή κοινή συνεδρίαση της Επιτροπής Ευρωπαϊκών Υποθέσεων και της Διαρκούς Επιτροπής Παραγωγής και Εμπορίου, δηλαδή, οι εμπορικές σχέσεις της Ε.Ε. με τρίτες χώρες, αποκτά ιδιαίτερη βαρύτητα και σημασία στην τρέχουσα παγκόσμια συγκυρία, σε μία περίοδο, κατά την οποία επανεμφανίζονται στοιχεία επιθετικότητας με οικονομικούς και εμπορικούς όρους, ανάμεσα στις σημαντικότερες δυνάμεις του πλανήτη. Θα μπορούσαμε, μάλιστα, αβίαστα, να πούμε, ότι οι ενέργειες που πραγματοποιούνται, έχουν αποκτήσει χαρακτηριστικά ενός εμπορικού «πολέμου».

Σε μία, ραγδαίως, αυξανόμενη απελευθέρωση των συναλλαγών σε παγκόσμιο επίπεδο, τόσο εμπορικά, όσο και χρηματοοικονομικά, «αναφύονται» σε μία παράλληλη διαδικασία έντονα στοιχεία εθνικού προστατευτισμού, τα οποία εμπεριέχουν πρακτικές δημιουργίας ποικίλων εμποδίων, έναντι του ελεύθερου εμπορίου, όπως ακριβώς είπατε κι εσείς, κύριε Πρόεδρε. Επανέρχονται, έτσι, στο προσκήνιο πρακτικές, όπως η λήψη μονομερών μέτρων και αντίμετρων μεταξύ χωρών, τα οποία, πολλές φορές, προσομοιάζουν σε αντίποινα. Οι πρακτικές αυτές οδηγούν σε φαινόμενα αθέμιτου ανταγωνισμού, σε στρεβλώσεις στο παγκόσμιο εμπόριο και, εν τέλει, στην υπονόμευση του λεγόμενου «rule paste international older».

Σε ένα τέτοιο μεταβαλλόμενο διεθνές εμπορικό περιβάλλον καλείται η Ε.Ε. να υπερασπίσει και να προστατεύσει τα εμπορικά της συμφέροντα, προωθώντας, παράλληλα, τις θεμελιώδεις αρχές της, περί ελευθέρωσης του παγκόσμιου εμπορίου, βασιζόμενο σε, κοινά, αποδεκτούς κανόνες, με αποτελεσματικούς μηχανισμούς επίλυσης διαφορών και με όρους κράτους δικαίου και προστασίας θεμελιωδών δικαιωμάτων.

Κυρίες και κύριοι, όπως πολλοί από εσάς, ήδη, γνωρίζετε, η εμπορική πολιτική της Ε.Ε., βάσει των συνθηκών της, υπάγεται στις λεγόμενες κοινοτικές πολιτικές και ως εκ τούτου, εντάσσεται στις αποκλειστικές αρμοδιότητες της Ευρωπαϊκής Επιτροπής. Συνεπώς, οι αποφάσεις στο πλαίσιο αυτό λαμβάνονται, ως επί το πλείστον, με ειδική πλειοψηφία.

Η διαπραγμάτευση και συνομολόγηση μιας εμπορικής συμφωνίας της Ε.Ε. με μία τρίτη χώρα, είναι μία διαδικασία σύνθετη και χρονοβόρα. Συνοπτικά, για να έχουμε μία ολοκληρωμένη εικόνα του πώς διαμορφώνεται μια εμπορική συμφωνία, η όλη διαδικασία ξεκινάει από μία πρόταση της Επιτροπής προς το Συμβούλιο, επί τη βάσει της οποίας διαμορφώνεται ένα πρώτο σχέδιο της λεγόμενης διαπραγματευτικής εντολής-πλαίσιο του συμβουλίου προς την Ευρωπαϊκή Επιτροπή.

Το στάδιο της διαπραγμάτευσης της εντολής αυτής, είναι, ίσως, το πιο κρίσιμο για τα κράτη-μέλη, δεδομένου ότι εκεί επιδιώκεται η συμπερίληψη των περισσοτέρων εμπορικών συμφερόντων του εκάστοτε κράτους-μέλους -και γι' αυτό το αναφέρω- τα οποία, όμως, όπως είμαι βέβαιος πως αντιλαμβάνεστε, δεν είναι πάντα ευθυγραμμισμένα.

Με την «υιοθέτηση» της διαπραγματευτικής εντολής από το Συμβούλιο, η Ευρωπαϊκή Επιτροπή ξεκινά τις διαπραγματεύσεις της με την εκάστοτε τρίτη χώρα και κρατά τα κράτη-μέλη ενήμερα, σε κάθε στάδιο της διαπραγμάτευσης, κυρίως, στο πλαίσιο των εργασιών της Επιτροπής Πολιτικής Εμπορίου.

Για τη διαπραγμάτευση των εμπορικών συμφωνιών της, η Ευρωπαϊκή Επιτροπή διαπραγματεύεται, εξ ονόματος του συνόλου των κρατών μελών της Ε.Ε., με τις ενδιαφερόμενες τρίτες χώρες ή ομάδες χωρών, π.χ. Mercosur, με στόχο την αμοιβαία επωφελή πρόσβαση στις αγορές, τόσο της Ε.Ε., όσο και των εν λόγω χωρών.

Κάθε συμφωνία είναι μοναδική, προσαρμοσμένη στις ιδιαιτερότητες κάθε αγοράς και περιλαμβάνει, μεταξύ άλλων, δασμολογικές μειώσεις, άνοιγμα αγορών αγαθών και υπηρεσιών, κανόνες για ζητήματα, όπως η διανοητική ιδιοκτησία ή η βιώσιμη ανάπτυξη ή, ακόμη, και ρήτρες, σχετικά με τα ανθρώπινα δικαιώματα. Μέσω των συμφωνιών, παρέχεται η δυνατότητα στις επιχειρήσεις της Ε.Ε., αύξησης των επιχειρηματικών τους δραστηριοτήτων και ευχέρεια πρόσβασης σε πρώτες ύλες για την παραγωγή των προϊόντων τους. Ο τύπος της κάθε εμπορικής συμφωνίας, εξαρτάται από το περιεχόμενό της και τους στόχους που έχει θέσει η Ε.Ε., σε σχέση με την πρόσβαση στην αγορά της τρίτης χώρας και τις, τυχόν, πολιτικές προτεραιότητες.

Σε γενικές γραμμές, θα μπορούσαμε να κατατάξουμε τις εμπορικές συμφωνίες της Ε.Ε., σε βασικές κατηγορίες: Πρώτον, συμφωνίες ελευθέρων συναλλαγών ή αλλιώς free trade agreements, οι οποίες, προβλέπουν αμοιβαίο άνοιγμα αγοράς και προτιμησιακή πρόσβαση στις αγορές ανεπτυγμένων χωρών και αναδυόμενων οικονομιών.

Δεύτερον, συμφωνίες οικονομικής εταιρικής σχέσης και συνεργασίας, το αποκαλούμενο economic partnership agreement, που αποτελούν, ειδικού και εξατομικευμένου χαρακτήρα, προτιμησιακές συμφωνίες με αναπτυξιακά στοιχεία.

Τρίτον, συμφωνίες σύνδεσης, association agreements, οι όποιες είναι πολιτικές συμφωνίες, με στόχο την ενδυνάμωση των πολιτικών και οικονομικών δεσμών των εταίρων. Τέταρτον, συμφωνίες τελωνειακής σύνδεσης, όπως αυτή με την Τουρκία, που προβλέπουν εξάλειψη των δασμών στο διμερές εμπόριο, με δημιουργία κοινού δασμολογίου, έναντι εισαγωγών από τρίτες χώρες.

Σε ό,τι αφορά ειδικότερα στις θέσεις που τηρεί η χώρα μας στο πλαίσιο των ως άνω διαπραγματεύσεων, επιγραμματικά, θα μπορούσα να τις σκιαγραφήσω ως εξής. Πρώτον, στον τομέα των αγαθών επιδιώκεται, κατά το μέγιστο δυνατόν, η προάσπιση των ελληνικών «επιθετικών» και αμυντικών εμπορικών συμφερόντων, με ιδιαίτερη έμφαση στο ελαιόλαδο, τις παρασκευασμένες ελιές, στο βαμβάκι, τη φέτα, τα παρασκευασμένα ροδάκινα, το γιαούρτι, τα ακατέργαστα καπνά και τσιγάρα, τα θερμαινόμενα προϊόντα καπνού, τα νωπά φρούτα και λαχανικά.

Κατά τις διαπραγματεύσεις με χώρες ή ομάδες χωρών, στις οποίες υπάρχουν εξαγωγικές προοπτικές για τις ελληνικές επιχειρήσεις, επιδιώκεται η άρση των δασμολογικών και μη δασμολογικών εμποδίων, προκειμένου να διευκολυνθεί η πρόσβαση των ελληνικών αγαθών στην αγορά αυτών των χωρών. Αντίστοιχα, θεωρούμε, ιδιαίτερα, σημαντική την προάσπιση των αμυντικών μας συμφερόντων, την ενσωμάτωση σε κάθε συμφωνία ελεύθερου εμπορίου, ασφαλιστικών δικλείδων, όπως για παράδειγμα, ρήτρα διασφάλισης, διατήρησης συστήματος τιμών εισόδου, ποσοστώσεις εισαγωγής, αυστηρή εφαρμογή υγειονομικών και φυτοϋγειονομικών προτύπων και άλλα.

Σημειώνεται, ότι από τον Μάρτιο του 2019, ισχύουν οριζόντιες διατάξεις για λήψη μέτρων διασφάλισης, διμερώς, στις συμφωνίες ελεύθερων συναλλαγών της Ε.Ε., οι οποίες, επί του παρόντος, καλύπτουν τις συμφωνίες με την Ιαπωνία, τη Σιγκαπούρη και το Βιετνάμ.

Δεύτερον, στον τομέα των υπηρεσιών, επιδιώκεται η εξάλειψη των εμποδίων και των μέτρων διακριτικής μεταχείρισης και η δημιουργία ενός σταθερού και προβλέψιμου επιχειρηματικού περιβάλλοντος με ισότιμους όρους ανταγωνισμού για τους Έλληνες επενδυτές και επιχειρηματίες.

Στους τομείς με σημαντικές προοπτικές ανάπτυξης και συγκριτικά πλεονεκτήματα για την ελληνική οικονομία, συγκαταλέγονται ο τουρισμός, η ενέργεια, οι κατασκευές, οι υποδομές και οι μεταφορές, οι τεχνολογίες πληροφορικής και επικοινωνιών και οι χρηματοπιστωτικές υπηρεσίες.

 Ένα από τα πάγια «επιθετικά» συμφέροντα της χώρας, αποτελεί ο τομέας των υπηρεσιών διεθνών ναυτιλιακών μεταφορών, στον οποίο επιδιώκεται φιλόδοξο αποτέλεσμα σε κάθε εμπορική συμφωνία. Συγκεκριμένα, οι στόχοι της χώρας σε κάθε εμπορική διαπραγμάτευση σε αυτόν τον τομέα, συνιστούν, τη συμπερίληψη διακριτικού σχετικού κεφαλαίου για λόγους νομικής ασφάλειας και βεβαιότητας, τη συμπερίληψη διατάξεων για τη λεγόμενη ελληνική ρήτρα « the Greek clause » και το διαμετακομιστικό εμπόριο.

Υποστηρίζουμε, επίσης, τη διευκόλυνση του ηλεκτρονικού εμπορίου, καθώς πρόκειται για ένα, ταχέως, αναπτυσσόμενο και δυναμικό πεδίο εμπορικής δραστηριότητας, που, παράλληλα, συμβάλλει στην είσοδο των μικρομεσαίων επιχειρήσεων στην παγκόσμια οικονομία. Θεωρούμε, ωστόσο, ότι η απελευθέρωση συναρτάται άμεσα με την εμπιστοσύνη των χρηστών, καταναλωτών και των εταιριών που επιχειρούν ηλεκτρονικά. Κατανοώντας τη σημασία των ροών δεδομένων για τη διεξαγωγή του ηλεκτρονικού εμπορίου, υποστηρίξαμε ως προτεραιότητα τη διατήρηση του υψηλού επιπέδου προστασίας των προσωπικών δεδομένων και της ιδιωτικότητας της Ε.Ε., καθώς και το δικαίωμα του κράτους να νομοθετεί για την προστασία των καταναλωτών.

Τρίτον, στον τομέα της προστασίας των επενδύσεων, στηρίζουμε τη νέα συναφή ευρωπαϊκή προσέγγιση, η οποία διασφαλίζει το δικαίωμα των κρατών μελών να νομοθετούν για θεμιτούς σκοπούς δημόσιας πολιτικής και παρέχει ενισχυμένη και αποτελεσματική προστασία των επενδυτών και των επενδύσεων.

Το τελευταίο επιτυγχάνεται με την πρόβλεψη για το νέο επενδυτικό δικαστικό σύστημα -θα το έχετε ακούσει ως Investment Court Systems – ICS, το οποίο θα αντικαταστήσει τον υφιστάμενο μηχανισμό επίλυσης διαφορών επενδυτή και κράτους, που λεγόταν investor State dispute settlement. Επίσης, σημαντικό στοιχείο της νέας κοινοτικής προσέγγισης είναι η δημιουργία ενός πολυμερούς επενδυτικού δικαστηρίου Multilateral Investment Court, το οποίο θα αντικαταστήσει όλους τους μηχανισμούς. Το Multilateral Investment Court, αποτελεί την πρόταση της Ε.Ε., στο πλαίσιο της συζήτησης για την αναθεώρηση του ισχύοντος συστήματος επίλυσης διαφορών κράτους επενδυτή, η οποία βρίσκεται σε εξέλιξη σε ομάδα εργασίας της Επιτροπής των Ηνωμένων Εθνών για το διεθνές εμπορικό δίκαιο.

Τέταρτον, στον τομέα των γεωγραφικών ενδείξεων και σε ό,τι αφορά στην προστασία προϊόντων ονομαστικής προέλευσης τα ΠΟΠ και τα ΠΓΕ, προτεραιότητα της χώρας μας, κατά τη διάρκεια των εκάστοτε, εν εξελίξει, διαπραγματεύσεων με τους εμπορικούς μας εταίρους, αποτελεί η συνεχής προώθηση και η υπεράσπιση της αυξημένης προστασίας των ελληνικών ποιοτικών αγροτικών προϊόντων.

Σε αυτό το πλαίσιο, καταβάλλεται κάθε δυνατή προσπάθεια, ήδη από τα πρώτα στάδια των συνομιλιών, να κατοχυρωθεί η προστασία, όσο το δυνατόν περισσότερων ελληνικών γεωγραφικών ενδείξεων, δεδομένου ότι η χώρα μας είναι η πέμπτη μεταξύ των κρατών-μελών της Ε.Ε. σε αριθμό προϊόντων ονομαστικής προέλευσης και γεωγραφικών ενδείξεων.

Πρωταρχικός στόχος στις διαπραγματεύσεις αποτελεί, βέβαια, η πλήρης προστασία και αναγνώριση όλων των προϊόντων. Ωστόσο, σε περίπτωση που αυτό δεν καθίσταται πάντοτε δυνατόν, λόγω του διαφορετικού νομικού πλαισίου των τρίτων χωρών ή της ύπαρξης καλόπιστων προηγούμενων χρηστών με πολυετή παρουσία στην αγορά, επιδιώκεται η εφαρμογή της σταδιακής απόσυρσης, κατάργησης, αυτό που ονομάζουμε facing out των ομώνυμων ομοειδών προϊόντων. Για παράδειγμα, αναφέρομαι σε εμπορικές συμφωνίες Ε.Ε. - Κίνας, Ε.Ε. – Mercosur, Ε.Ε. - Μεξικού και άλλων. Η περίπτωση αυτή αφορά και εμβληματικές γεωγραφικές μας ενδείξεις, εγνωσμένου κύρους και διεθνούς φήμης, όπως η φέτα, για την οποία τα παραστατικά παραποίησης είναι, σαφώς, αυξημένα ,σε σχέση με άλλα προϊόντα.

Σε περίπτωση καταχωρημένων εμπορικών σημάτων, ομώνυμων των ευρωπαϊκών γεωγραφικών ενδείξεων, επιδιώκεται η διαφοροποίηση στην ετικέτα με την προσθήκη όρων «style» ή «type», δηλαδή, το «Greek style yogurt», που το έχουμε δει σε διάφορες χώρες του εξωτερικού και η αφαίρεση συμβόλων και εικόνων που παραπέμπουν στις χώρες παραγωγής των γνήσιων γεωγραφικών ενδείξεων. Η δικαστική ακύρωση των κακόπιστων εμπορικών σημάτων παραμένει μία επιλογή, παρά το γεγονός ότι στις περισσότερες περιπτώσεις είναι μία διαδικασία δαπανηρή και χρονοβόρα.

Τέλος, σε περίπτωση που δεν καθίσταται εφικτή η επίτευξη των καλύτερων δυνατών όρων για την προστασία των γεωγραφικών μας ενδείξεων, επιδιώκεται η συμπερίληψη δεσμεύσεων στις συμφωνίες, εκ μέρους της Ευρωπαϊκής Επιτροπής ή και των εμπορικών μας εταίρων, προκειμένου να διασφαλιστεί το καλύτερο δυνατό αποτέλεσμα σε καθεμία από αυτές. Σε αυτό συνδράμει και η Ευρωπαϊκή Επιτροπή, η οποία με τη σύσταση ειδικών τεχνικών επιτροπών, δυνάμει των εν λόγω συμφωνιών, μεριμνά για την ορθή εφαρμογή τους, μετά την υπογραφή τους και τη θέση τους σε ισχύ, αλλά και τη συμπερίληψη διατάξεων, δια των οποίων προβλέπεται η αναθεώρηση τους σε εύθετο χρόνο, με στόχο την εξασφάλιση επωφελέστερων όρων για τα αγροτικά μας προϊόντα.

Πέμπτον, αξίζει να επισημανθεί, ότι το κεφάλαιο εμπόριο και βιώσιμη ανάπτυξη των εμπορικών συμφωνιών της Ε.Ε., περιέχει διατάξεις που δεσμεύουν, αμοιβαία, τα μέρη να εφαρμόζουν τα θεμελιώδη διεθνή πρότυπα και τις συμφωνίες, σχετικά με την εργασία, σχετικά με το περιβάλλον, την κλιματική αλλαγή, τους φυσικούς πόρους και την υπεύθυνη επιχειρηματική συμπεριφορά. Επιπλέον, στο ίδιο κεφάλαιο περιλαμβάνεται μηχανισμός για την επίλυση διαφορών που ανακύπτουν, σχετικά με την ερμηνεία και εφαρμογή των παραπάνω διατάξεων.

Η Ελλάδα στηρίζει τη διασύνδεση της διεθνούς εμπορικής και επενδυτικής δραστηριότητας με θεμιτούς στόχους πολιτικής, όπως είναι η προστασία του περιβάλλοντος, τα εργασιακά και ατομικά δικαιώματα, η ισότητα και υπεύθυνη επιχειρηματική συμπεριφορά. Η θέση μας αυτή είναι συμβατή με τις διεθνείς υποχρεώσεις μας, ενώ ανάλογες αρχές για τη βιώσιμη ανάπτυξη έχουν συμπεριληφθεί στις προτάσεις της χώρας μας, στο πλαίσιο διαπραγματεύσεων για τη σύναψη συμφωνιών προώθησης και προστασίας επενδύσεων με τρίτες χώρες.

Κυρίες και κύριοι, επιτρέψτε μου να επισημάνω και κάποια θετικά σημεία. Μετά την άρση των capital controls, τη δραστική μείωση των επιτοκίων δανεισμού του ελληνικού δημοσίου και τη θετική τέταρτη έκθεση των θεσμών, πριν από λίγες ημέρες είχαμε, ακόμη, ένα καλό νέο για την ελληνική οικονομία και ειδικότερα για τις εξαγωγικές επιχειρήσεις. Με απόφαση του Κολεγίου των Επιτρόπων εγκρίθηκε το αίτημα της νέας Κυβέρνησης για έξοδο από το ειδικό καθεστώς, που διέπει τις εξαγωγικές πιστώσεις από το 2012. Τι σημαίνει, πρακτικά, αυτό; Ότι οι ελληνικές εξαγωγικές, κυρίως μικρομεσαίες εταιρείες, δεν θα αντιμετωπίζουν, πλέον, τους δυσχερείς όρους από τους προμηθευτές τους, που τους ανάγκαζαν, σε πολλές περιπτώσεις, να προκαταβάλουν την αξία των προϊόντων που εισάγουν λόγω του αυξημένου «cοunrty risk». Το αποτέλεσμα ήταν να στερούνται ρευστότητας και να υστερούν σε ανταγωνιστικότητα.

Παράλληλα, το γεγονός ότι η Ελλάδα θεωρείτο ως εχθές μία μη ασφαλίσιμη χώρα, «χρωμάτιζε» αρνητικά την επενδυτική φήμη της χώρας, καθώς αποτελούσε το μόνο κράτος - μέλος της Ε.Ε. με αυτή την ιδιότητα.

Η χώρα επανακάμπτει ως αξιόπιστος εμπορικός εταίρος και μπορεί, πλέον, να εκμεταλλευτεί τις ευκαιρίες που δημιουργούνται διεθνώς. Η ετήσια Έκθεση της Επιτροπής για την αποτίμηση των εμπορικών σχέσεων της Ε.Ε. με τρίτες χώρες, ως αποτέλεσμα της εφαρμογής των εμπορικών συμφωνιών αναφέρει, ότι το 2018 οι εξαγωγές της προς τους εμπορικούς της εταίρους σημείωσαν, επιπλέον, άνοδο της τάξης του 2%. Ιδιαίτερα ενισχυμένος φαίνεται και ο αγροδιατροφικός τομέας. Επιπρόσθετα, υπολογίζεται, ότι πάνω από 36 εκατ. θέσεις εργασίας υποστηρίζονται από την εξαγωγική δραστηριότητα της Ε.Ε. προς τρίτες χώρες.

Από την άλλη πλευρά, η τελευταία έρευνα του Ευρωβαρόμετρου ανέδειξε πιο έντονο σκεπτικισμό των Ελλήνων πολιτών, σε σχέση με τον μέσο όρο της Ε.Ε., για το κατά πόσο ωφελούμαστε από το διεθνές εμπόριο. Η πληροφορία για την αποτίμηση της εφαρμογής των εμπορικών συμφωνιών δεν εξειδικεύεται, ανά χώρα, μέχρι στιγμής, αλλά είναι προτεραιότητά μας να ζητήσουμε περισσότερα στοιχεία σε αυτή την κατεύθυνση και αντίστοιχα να στοχεύσουμε στην ενημέρωση.

Τα τελευταία χρόνια, η εμπορική πολιτική της Ε.Ε. έχει λάβει μεγάλη δημοσιότητα σε πανευρωπαϊκό επίπεδο, κυρίως, κατά τις διαπραγματεύσεις με την Αμερική και τον Καναδά. Υπήρξαν έντονες αντιδράσεις και επικρίσεις, σε μία περίοδο, κατά την οποία ο μέσος ευρωπαίος πολίτης ένιωθε σταδιακά, όλο και πιο αποκομμένος, από τα κέντρα λήψης αποφάσεων σε επίπεδο Βρυξελλών.

Πράγματι, εάν αναλογιστεί κανείς το μέγεθος του εγχειρήματος, την περιπλοκότητα του θέματος, τα συχνά αντικρουόμενα συμφέροντα, ακόμη και εντός της Ε.Ε., τα θιγόμενα δικαιώματα, ατομικά και συλλογικά, γίνονται, ευλόγως, αντιληπτές και κατανοητές οι ανησυχίες των συμπολιτών μας. Και ενώ η Ε.Ε. μοιάζει, πολλές φορές, ως ένας απρόσωπος και ψυχρός γραφειοκρατικός μηχανισμός, αποκομμένος από τις ανάγκες και τις αγωνίες του μέσου ευρωπαίου πολίτη, θα πρέπει να έχουμε, παράλληλα, κατά νου, ότι ο ρόλος της Επιτροπής είναι η διαφύλαξη, η προάσπιση και η προώθηση των συμφερόντων του συνόλου των κρατών - μελών της Ε.Ε. και των πολιτών τους.

Ολοκληρώνω, αναφέροντας, ότι η Ε.Ε. αποτελεί μοναδική, στο παγκόσμιο γίγνεσθαι, περίπτωση υπερεθνικού Οργανισμού ή Κοινότητας κρατών, η οποία καταφέρνει, επιτυχώς, και με συνολικά ευνοϊκά αποτελέσματα για τα μέλη της να διαπραγματεύεται από θέση ισχύος με τρίτες χώρες, ανεξαρτήτως μεγέθους ή δύναμης. Η ισχύς εν τη ενώσει είναι η πεμπτουσία του συγκριτικού πλεονεκτήματος που διαθέτει Ε.Ε., έναντι των τρίτων χωρών, στο πλαίσιο των διαπραγματεύσεων εμπορικών συμφωνιών. Άλλωστε, τις πραγματικές διαστάσεις και τη σημασία της πτυχής αυτής, ειδικά στο πλαίσιο της εμπορικής πολιτικής, έχει αρχίσει να αντιλαμβάνεται και το Ηνωμένο Βασίλειο, το οποίο εάν και εφόσον πραγματοποιηθεί το Brexit, θα κληθεί να διαπραγματευθεί από μόνο του, άνω των εκατό διμερών εμπορικών συμφωνιών με τρίτες χώρες.

Θέλω να ελπίζω πως με τα ανωτέρω κατάφερα να σας παράσχω, έστω και συνοπτικά τη συνολική θεώρηση και στρατηγική της χώρας μας σε ένα, άκρως, τεχνικό και σύνθετο θέμα.

Δεν θα επεκταθώ τώρα στις επιμέρους εμπορικές συμφωνίες της Ε.Ε. με κάθε τρίτη χώρα. Όμως, με χαρά, τόσο εγώ, όσο και οι συνεργάτες του Υπουργείου Εξωτερικών, που είναι σήμερα μαζί μου, θα θίξουμε ενδεχόμενες ειδικότερες πτυχές αυτών κατά τη διάρκεια της συζήτησής μας.

Σας ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής – Προεδρεύων των Επιτροπών)**: Τον λόγο έχει η κυρία Ασημακοπούλου.

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Αντιπρόεδρος της Επιτροπής Διεθνούς Εμπορίου (ΙΝΤΑ) του Ευρωπαϊκού Κοινοβουλίου)**: Ευχαριστώ, κύριε Πρόεδρε. Καταρχάς, κύριε Υπουργέ, να σας ευχαριστήσω για την ενημέρωσή σας. Δεν αφήσατε και τίποτα να εξηγήσω εγώ σε επίπεδο των ελληνικών θέσεων. Ήταν τόσο πλήρης η ομιλία σας. Επίσης, επιτρέψτε μου από το βήμα αυτό να συγχαρώ την Κυβέρνηση του κ. Μητσοτάκη, αλλά και εσάς προσωπικά που διαχειρίζεστε το συγκεκριμένο χαρτοφυλάκιο για τη μεγάλη επιτυχία της χώρας, που κάνει ένα, ακόμη, βήμα επιστροφής στην κανονικότητα με την άρση των capital controls.

Λιγότεροι καταλαβαίνουν αυτό το εξειδικευμένο θέμα, που είναι η άρση του ειδικού καθεστώτος για τις εξαγωγικές πιστώσεις. Εγώ που το εξηγούσα έτσι, λίγο πιο εύπεπτα, για ανθρώπους που δεν είναι ειδικοί σε θέματα διεθνούς εμπορίου, αυτό, κατά βάση, σημαίνει, ότι πολλές επιχειρήσεις -και δη μικρομεσαίες επιχειρήσεις-, οι οποίες ήταν αναγκασμένες, μέχρι στιγμής, να πληρώνουν με μετρητά και προκαταβολικά τις πρώτες ύλες που είχαν εισάγει, τώρα μπορούν να παίρνουν αυτές τις πρώτες ύλες, επί πιστώσει, διότι οι ασφαλιστικές εταιρείες ασφαλίζουν αυτόν τον κίνδυνο στους προμηθευτές.

Το αποτέλεσμα, λοιπόν, είναι ότι έχουν πάρει μία «ανάσα» ρευστότητας. Επίσης, έχουν ανακτήσει και την ανταγωνιστικότητά τους, το χαμένο τους μειονέκτημα που είχαν, σε σχέση με άλλες ευρωπαϊκές επιχειρήσεις οι οποίες δραστηριοποιούνται στους τομείς τους.

Θερμά συγχαρητήρια, λοιπόν, γι’ αυτήν την εθνική επιτυχία με την άρση του καθεστώτος, το οποίο έγινε, προχθές, αποδεκτό από την Ευρωπαϊκή Επιτροπή.

Θα μιλήσω πολύ σύντομα -και είμαι στη διάθεσή σας να σας ενημερώσω για ό,τι άλλο θέλετε- προσπαθώντας να σας δώσω μία εικόνα του τι συμβαίνει στο Ευρωπαϊκό Κοινοβούλιο και δη στην Επιτροπή Διεθνούς Εμπορίου, τη λεγόμενη Επιτροπή ΙΝΤΑ, στην οποία έχω την τιμή να είμαι Αντιπρόεδρος.

Όπως πολύ σωστά είπε ο Υπουργός, η θέση της Ευρώπης είναι, ότι είμαστε υπέρ ενός πεδίου, που ναι μεν υποστηρίζει την ενιαία αγορά και το ελεύθερο εμπόριο μέσα σε αυτή, αλλά θέλει και εμπορικές σχέσεις με άλλα κράτη, όμως, δεν θέλει τον «νόμο» της ζούγκλας ή το νόμο του ισχυρού. Για τον λόγο αυτό, θέλει κανόνες. Το σύστημα το οποίο, μέχρι στιγμής, διεθνώς, εγγυάται τους κανόνες αυτούς είναι ο Παγκόσμιος Οργανισμός Εμπορίου.

Ένα από τα πρώτα θέματα που απασχολεί αυτό το διάστημα την Επιτροπή, αλλά απασχόλησε στο Στρασβούργο, προχθές, και την Ολομέλεια του Κοινοβουλίου, είναι η κρίση στην οποία βρίσκεται αυτή τη στιγμή ο Παγκόσμιος Οργανισμός Εμπορίου. Παρενθετικά, λέω, ότι έχοντας επισκεφθεί τον Παγκόσμιο Οργανισμό Εμπορίου στη Γενεύη, πρόσφατα, στα πλαίσια του forum δημόσιας διαβούλευσης, μπορώ να σας διαβεβαιώσω, ότι, όντως, είναι ένας Οργανισμός που βρίσκεται σε κρίση.

Ποιο είναι, όμως, το κρίσιμο αυτή τη στιγμή; Το κρίσιμο είναι ότι ο Οργανισμός αυτός, μεταξύ αυτών που κάνει, είναι ότι και τις διαφορές μεταξύ των χωρών. Έχει, λοιπόν, ένα δευτεροβάθμιο όργανο, κάτι σαν Εφετείο, το οποίο είχε ένα συγκεκριμένο αριθμό δικαστών. Οι Ηνωμένες Πολιτείες με την πολιτική του κ. Τραμπ έχουν «μπλοκάρει» το σύστημα αυτό. Δεν διορίζουν και δεν ανανεώνουν τη θητεία στους δικούς τους ανθρώπους. Το αποτέλεσμα είναι το Όργανο αυτό από τις 11 Δεκεμβρίου, επειδή θα έχει λιγότερους από τρεις δικαστές διορισμένους, θα σταματήσει να λειτουργεί. Τι σημαίνει αυτό; Σημαίνει ότι έχουμε τον Παγκόσμιο Οργανισμό Εμπορίου, αλλά αν δεν μπορείς να βρεις το δίκιο σου, γιατί όποια υπόθεση και αν ξεκινήσεις, γιατί δεν φτάνει για να δικαστεί.

Αυτό, λοιπόν, είναι ένα θέμα, για το οποίο ως Ευρωκοινοβούλιο «υιοθετήσαμε», σχετικό ψήφισμα, το οποίο λέει ότι θα πρέπει να λυθεί. Μεγάλη κουβέντα να λες, ότι πρέπει να λυθεί. Ωστόσο, το πώς πρέπει να λυθεί είναι ένα διαφορετικό ζήτημα. Υπάρχουν πρωτοβουλίες με παραπλεύρους μηχανισμούς, σε διακρατικό επίπεδο, που μπορούν να λύσουν διάφορες μέχρι να λυθεί το συγκεκριμένο θέμα.

Η πραγματικότητα είναι -και προχωρώ τη συζήτηση σε ένα ευρύτερο και γενικότερο πλαίσιο- ότι αυτή τη στιγμή στο όλο κλίμα της κουβέντας για το εμπόριο, τόσο στην Επιτροπή όσο και στην Ολομέλεια, όταν έρχονται θέματα διεθνούς εμπορίου, «αντικατοπτρίζουν» το γεγονός, ότι η Ευρώπη βρίσκεται σε ένα είδος εμπορικών «συμπληγάδων».

Από τη μία, έχουμε την οικονομία της Κίνας, η οποία αυξάνεται με πολύ γρήγορους ρυθμούς, κοντά στο 6%, αν και υπάρχει μία σχετική επιβράδυνση, σε σχέση με τους ρυθμούς της Ευρώπης. Η Κίνα έχει μία, εξαιρετικά, «επιθετική» πολιτική, σε ότι αφορά στη στρατηγική της και την προώθηση του εμπορίου και των προϊόντων της διεθνώς. Χρησιμοποιεί τακτικές μιας οικονομίας, η οποία έχει έντονα στοιχεία κρατισμού. Δίνει κρατικές ενισχύσεις, οι οποίες, σε πολλές περιπτώσεις, είναι παράνομες. Το αποτέλεσμα είναι ότι «συμπιέζεται» η Ευρώπη από τη δραστηριότητα της Κίνας.

Στον αντίποδα, αυτή τη στιγμή, έχουμε τις Ηνωμένες Πολιτείες, οι οποίες έχουν έναν μεγάλο προστατευτισμό. Είναι ο κ. Τραμπ με το «America First» (πρώτα η Αμερική), που έχει βάλει δασμούς. Έρχομαι, λοιπόν, να σας εξηγήσω, πώς οι διάφοροι εμπορικοί «πόλεμοι», όπως και ο τρόπος με τον οποίο συμπεριφέρονται οι Η.Π.Α., μπορούν να ζημιώσουν εμπορικά συμφέροντα και δη εμπορικά συμφέροντα και στη χώρα μας, τα οποία θα περιέγραφα ως παράπλευρες απώλειες και, εντελώς, «αθώους» κλάδους. Θα χρησιμοποιήσω ένα συγκεκριμένο παράδειγμα.

Υπάρχει μία διαμάχη, δεκαπέντε χρόνια τώρα, μεταξύ της Airbus και της Boeing, δύο εταιρειών που κατασκευάζουν αεροσκάφη, μία ευρωπαϊκή και μία αμερικανική. Και οι δύο εταιρείες έδιναν κρατικές ενισχύσεις. Υπάρχει, λοιπόν, η εξής διαμάχη στον Παγκόσμιο Οργανισμό Εμπορίου. Η Airbus καταδικάστηκε πρώτη και τώρα έρχεται η καταδίκη της Boeing. Δεν συγχρονίστηκαν ας το πω νομικά αυτές οι υποθέσεις. Καταδικάστηκε, λοιπόν, πρώτη η Airbus, η οποία εδρεύει στη Γαλλία και έχει δραστηριότητα σε κάποιες χώρες στην Ευρώπη. Το αποτέλεσμα είναι, ότι ο κ. Τραμπ έχει το δικαίωμα, νομίμως, να επιβάλει δασμούς. Θα μπορούσε, λοιπόν, να επιβάλει αυτούς τους δασμούς στα αεροσκάφη ή στην βιομηχανία. Όμως, ο κ. Τραμπ, έχει επιβάλει αυτούς τους δασμούς σε εμβληματικά, στρατηγικής σημασίας, αγροδιατροφικά προϊόντα της Ευρώπης. Αναφέρω μερικά εκτός των ελληνικών, την παρμεζάνα, το ροκφόρ, τα γαλλικά κρασιά, -το λάδι, ευτυχώς, το γλιτώσαμε στην Ελλάδα χάρη στις ενέργειες και του Πρωθυπουργού- το ισπανικό λάδι και τις ελιές.

Στην Ελλάδα, λοιπόν, ποιο είναι το αποτέλεσμα; Το αποτέλεσμα είναι ότι εδώ, όπως ξέρετε, οι παραγωγοί του επιτραπέζιου ροδάκινου είχαν, ήδη, ένα μεγάλο θέμα με το εμπάργκο της Ρωσίας. Τώρα οι κονσέρβες, οι κομπόστες του ροδάκινου, που παράγονται, κυρίως, στην Πέλλα και την Ημαθία, έχουν υποστεί δασμούς και εξάγονται στις Η.Π.Α. και, μάλιστα, συσκευασμένες με ειδικές προδιαγραφές. ούτως ώστε να μην μπορούν να εξαχθούν και σε άλλες χώρες. τόσο εύκολα. Έχουν «φάει», όμως, έναν δασμό από τον Τραμπ 25%, που στο εμπόρευμά τους αυτό το ποσοστό είναι συνολικής αξίας γύρω στα 50 εκατ. δολάρια ετησίως, και αυτή τη στιγμή έχουν υποστεί μία τεράστια ζημιά.

Χθες στο Ευρωκοινοβούλιο, και εγώ αλλά και όλοι οι συνάδελφοι που ενδιαφέρονται για το θέμα αυτό, είπαμε στην Ευρώπη, ότι καλώς μας λέτε, ότι θα λύσετε το θέμα με την Airbus και την Boeing, ώστε να συμψηφιστούν οι ζημιές, αλλά γιατί πρέπει να πληρώσουν τη ζημιά τα ροδάκινα στην Πέλλα και την Ημαθία ή η ελληνική φέτα που, επίσης, την πληρώνει στη διαμάχη αυτή; Αυτό είναι ένα χαρακτηριστικό παράδειγμα.

Τα θέματα που αυτή τη στιγμή απασχολούν την Επιτροπή είναι η διακρατική συμφωνία με το Βιετνάμ. Αυτό είναι ένα από τα θέματα στην ατζέντα της Επιτροπής, το οποίο δεν έχει δημιουργήσει κάποιο μεγάλο θέμα στην Ελλάδα. Εκεί η συζήτηση είναι στα θέματα που είπε ο Υπουργός, δηλαδή, στο εάν τηρείται η εργατική νομοθεσία, τι γίνεται με τους περιβαλλοντικούς όρους. Έρχεται η Συμφωνία του Mercosur. Επί, είκοσι χρόνια διαπραγματεύεται η Ευρώπη αυτή τη Συμφωνία και έχει αρκετές αντιδράσεις πανευρωπαϊκά, ενώ έχει πάει «πίσω» η κατάσταση, μετά από την παρέμβαση του Μακρόν, σε σχέση με το πώς διαχειρίζονται στη Βραζιλία τις περιβαλλοντικές επιπτώσεις της κλιματικής αλλαγής και ειδικά για τον Αμαζόνιο.

Ο νέος Επίτροπος είναι ο κ. Χόγκαν, ο οποίος ήταν Επίτροπος Αγροτικής Πολιτικής. Από την ακρόασή του, αλλά και από τη συνεργασία που έχω μαζί του, θεσμικά ως Αντιπρόεδρος της Επιτροπής Εμπορίου, σας διαβεβαιώνω, ότι έχει μία καλή κατανόηση των θεμάτων -και δη των ελληνικών ενδιαφερόντων- από την προηγούμενη θητεία του ως Επίτροπος.

Θα κλείσω, κύριε Πρόεδρε, λέγοντας, ότι μία από τις πρωτοβουλίες που έχουμε αναλάβει και στην Επιτροπή Διεθνούς Εμπορίου, έχει να κάνει με τα μακεδονικά προϊόντα. Θα είδατε πρόσφατα, ότι ο ίδιος ο Πρωθυπουργός παρουσίασε ένα προσχέδιο για την κατοχύρωση του brand name των μακεδονικών προϊόντων. Αυτή τη στιγμή, για να μπορέσει αυτό να κατοχυρωθεί ως ένα πανευρωπαϊκό σήμα στο Αλικάντε, απαιτείται μία, αρκετά, σοβαρή διαδικασία και νομική και διοικητική και διαδικαστική, για να μπορέσουν όλα τα προϊόντα να ενταχθούν κάτω από αυτό το σήμα. Θέλω να ευχαριστήσω και δημόσια τον Υπουργό για τη συνεργασία του Υπουργείου και του Γραμματέα του συγκεκριμένα, στην υποστήριξη της δράσης που κάνω από το γραφείο μου, για να ολοκληρωθεί η μελέτη για την κατοχύρωση του σήματος αυτού σε νομικό επίπεδο, την οποία θα παρουσιάσουμε στις 13 Δεκεμβρίου, σε συνεργασία με τον Δικηγορικό Σύλλογο Θεσσαλονίκης και τον Σύλλογο Εξαγωγέων Βορείου Ελλάδος στη Θεσσαλονίκη, για να προχωρήσουν, όσο πιο γρήγορα γίνεται, αυτές τις διαδικασίες. Αυτό έχει μία ιδιαίτερη σημασία, διότι, πριν προχωρήσουν οι διαδικασίες με τις γειτονικές χώρες, είναι σημαντικό να καθιερωθεί αυτό και νομικά, αλλά είναι σημαντικό να κατοχυρωθεί το σήμα μας για τα μακεδονικά προϊόντα και στο πλαίσιο της κοινοβουλευτικής διπλωματίας στο Ευρωπαϊκό Κοινοβούλιο.

Ευχαριστώ και πάλι, κύριε Πρόεδρε, για την ευκαιρία που μου δώσατε, να σας διαβεβαιώσω ότι είμαι στη διάθεση όλων των συναδέλφων που έχουν ενδιαφέρον για τα θέματα διεθνούς εμπορίου. Γνωρίζω ότι πολλοί από εσάς «σηκώνετε» τέτοια θέματα στις εκλογικές σας περιφέρειες και είμαστε στην Ευρωβουλή, για να σας βοηθήσουμε στον βαθμό που μπορούμε. Ευχαριστώ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Στο σημείο αυτό, ο Προεδρεύων των Επιτροπών και Α΄ Αντιπρόεδρος της Βουλής, κ. Νικήτας Κακλαμάνης, έκανε την β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Αβραμάκης Ελευθέριος, Αναγνωστοπούλου Αθανασία, Κασιμάτη Ειρήνη (Νίνα), Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιοw, Σκούφα Ελισσάβετ (Μπέττυ), Φωτίου Θεανώ, Κεφαλίδου Χαρούλα (Χαρά), Πάνας Απόστολος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος και Σακοράφα Σοφία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κωνσταντινίδης Ευστάθις, Αντωνιάδης Ιωάννης, Βλάχος Γεώργιος, Δούνια Παναγιώτα (Νόνη), Κεφάλα Μαρία-Αλεξάνδρα, Καρασμάνης Γεώργιος, Κελέτσης Σταύρος, Αλεξοπούλου Χριστίνα, Βούλτεψη Σοφία, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Στύλιος Γεώργιος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Καββαδάς Αθανάσιος, Αποστόλου Ευάγγελος,, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Κεγκέρογλου Βασίλειος, Κατρίνης Μιχαήλ, Πάνας Απόστολος, Αβδελάς Απόστολος και Λογιάδης Γεώργιος.

Το λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε. Ευχαριστούμε, κύριε Υπουργέ και αγαπητή Αντιπρόεδρε της Επιτροπής Εμπορίου στο Ευρωκοινοβούλιο για την ενημέρωση. Πράγματι, έχει περάσει στα «ψιλά» η είδηση για την ασφάλιση των εξαγωγικών πιστώσεων που αναφέρατε, κύριε Υπουργέ. Όμως, όποιος είναι εξαγωγέας στην Ελλάδα, αντιλαμβάνεται τη σημασία. Αυτό πιστεύω, ότι πρέπει να γίνει ευρύτερα γνωστό, γιατί είμαι βέβαιος, ότι ακόμη και πολλοί από τους εμπλεκόμενους δεν το γνωρίζουν.

Θα αναφερθώ στο ευρύτερο ζήτημα των σχέσεων με τρίτες χώρες. Έχουμε τελωνειακές ενώσεις της Ε.Ε. με πολλές χώρες, γειτονικές και μη. Οι χώρες αυτές εμπορεύονται με τις χώρες της Ε.Ε., σαν να είναι μέλη της Ε.Ε. πρακτικά. Όμως, δεν είναι συνεπείς στις υποχρεώσεις των ενώσεων τους και η Ε.Ε. έχει επιλέξει, μέχρι τώρα, κατά κανόνα, να κάνει τα «στραβά μάτια». Κατ' εξοχήν παράδειγμα, είναι η περίπτωση της Τουρκίας, για την οποία, έχουμε κάνει και μία συγκεκριμένη πρόταση αντιμετώπισης από την Επιτροπή μας, μαζί με τον κ. Παπαδημητρίου. Στην περίπτωση της Τουρκίας, η συμφωνία της τελωνειακής ένωσης παραβιάζεται συστηματικά σε δύο, τουλάχιστον, σημεία. Το ένα είναι των κρατικών ενισχύσεων, το οποίο ήρθε στην επικαιρότητα και έγινε πολύ σαφές με την υπόθεση της επένδυσης της Volkswagen, που πρόσφατα προκάλεσε αρκετή συζήτηση στην Ευρώπη, γιατί η εταιρεία θα πήγαινε στην Τουρκία -και ενδεχομένως θα πάει- ανταγωνιζόμενη ευρωπαϊκά εργοστάσια, εκμεταλλευόμενη τις κρατικές ενισχύσεις που η Τουρκία δίνει για την εγκατάσταση του εργοστασίου εκεί.

Είναι ένα μόνο παράδειγμα. Πέρυσι, η Κυβέρνηση μοίρασε, περίπου, 30 δις δολάρια σε ενισχύσεις προς επιχειρήσεις, με μία διαδικασία που θα ήταν πολύ μεγάλη έκπληξη, αν είναι συμβατός με το κοινωνικό κεκτημένο.

Αυτά είναι μία κατηγορία προβλημάτων, τα των κρατικών ενισχύσεων και υπάρχουν και πολλά άλλα, όπως είναι οι έλεγχοι που επιβάλλονται στις εισαγωγές στην Τουρκία σε αγροτικά προϊόντα, οι οποίες κάνουν, πολλές φορές, αδύνατο τα δικά μας αγροτικά προϊόντα να εξαχθούν, λόγω διαφόρων περίεργων ελέγχων, που στην πραγματικότητα, κανείς δεν μπορεί να περάσει. Επομένως, έχουμε τρίτες χώρες που απολαμβάνουν όλα τα προνόμια των εμπορικών σχέσεων με την Ευρώπη, χωρίς να εκπληρώνουν μεγάλο μέρος των υποχρεώσεών τους προς την Ευρώπη.

Αυτό πρέπει να αντιμετωπιστεί. Τόσο η Κομισιόν, όσο και το Συμβούλιο, θα έπρεπε να πάρουν κάποια μέτρα γι’ αυτό. Εμείς ως Κοινοβούλιο, μπορούμε να το θέσουμε, αλλά δεν μπορούμε να κάνουμε και πολλά πράγματα. Θα ήθελα να ακούσω την άποψη της Κυβέρνησης για το ζήτημα αυτό και για το πώς μπορούμε να κινηθούμε περαιτέρω.

Θέλω να ζητήσω, εκ των προτέρων, συγνώμη, γιατί, ενδεχομένως, δεν θα μείνω μέχρι την απάντησή σας, κύριε Υπουργέ, γιατί υπάρχει, εν εξελίξει, και η συζήτηση στην Επιτροπή Οικονομικών που πρέπει να παρίσταμαι. Θα δω, όμως, την απάντηση σας από τα Πρακτικά. Σας ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Τον λόγο έχει ο κ. Απόστολου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, παρακαλώ μία μικρή ανοχή χρόνου, δεδομένου ότι επί της υπουργικής μου θητείας ασχολήθηκα πάρα πολύ με τις συγκεκριμένες εμπορικές συμφωνίες.

Αυτό που θέλω να πω, καταρχήν, είναι ένα σχόλιο για την πρόσφατη ένταξη της φέτας και των άλλων αγροτικών προϊόντων στις Προστατευόμενες Γεωγραφικές Ενδείξεις στη Διμερή Συμφωνία με την Κίνα. Δεν ήρθε τυχαία. Ήρθε, γιατί είχε γίνει μία μεγάλη προσπάθεια τα τελευταία χρόνια, στην τελευταία φάση της οποίας το 2017, η Ευρωπαϊκή Επιτροπή πείστηκε, επιτέλους, να εντάξει τα συγκεκριμένα προϊόντα στα προστατευόμενα από την ίδια. Δεν υπήρχε, προηγουμένως, κάτι τέτοιο στις συμφωνίες με τις τρίτες χώρες.

Άρα, λοιπόν, δώσαμε πολλές «μάχες». Στην προκειμένη περίπτωση, υπάρχουν και άλλα ζητήματα, ιδιαίτερα με αυτή τη διμερή συμφωνία, που έχουν σχέση με εμπορικές ονομασίες. Είναι πάρα πολύ σοβαρό το ζήτημα, ειδικά για το τι θα γίνει με τις σχέσεις της συγκεκριμένης χώρας με τις Ηνωμένες Πολιτείες Αμερικής, οι οποίοι δεν συζητούν την κατάργηση εμπορικών σημάτων. Εμείς θα πούμε περισσότερα, όταν πάρουμε και το συγκεκριμένο κείμενο της συμφωνίας. Ακόμη, δεν το έχουμε πάρει στα χέρια μας.

Αγαπητοί συνάδελφοι, στις συμφωνίες που συνάπτει η Ευρωπαϊκή Επιτροπή με τρίτες χώρες, οι οποίες, βεβαίως, είναι εμπορικές και με μεγάλο αντικείμενο, αυτό που μας ενδιαφέρει και δώσαμε ιδιαίτερο βάρος είναι η προστασία των προϊόντων ονομασίας προέλευσης και γεωγραφικής ένδειξης της χώρας μας, γιατί εκεί έχουμε δυνατότητες να έχουμε μία συμμετοχή σε αυτές τις εμπορικές διαδικασίες. Το ζήτημα, πρωτίστως, είναι αν οι χώρες, με τις οποίες έρχεται σε συμφωνία η Ευρωπαϊκή Επιτροπή τηρούν αυτές τις δεσμεύσεις, αλλά, ταυτόχρονα, και τα κράτη μέλη της Ε.Ε. Το λέω αυτό, γιατί ξέρετε, κύριε Υπουργέ, ότι, πρόσφατα, είχαμε ένα μεγάλο πρόβλημα με την Τσεχία. Μετά από πολλές προσπάθειες καταφέραμε να αποσύρει την χρήση του όρου «ελληνικό γιαούρτι». Έχουμε, εδώ και πολλά χρόνια, τέτοιου είδους προβλήματα με τη Δανία, η οποία ονοματίζει «φέτα» το λευκό τυρί που παράγει από αγελαδινό γάλα και το στέλνει σε ξένες χώρες. Καθυστέρησε πολύ η Ευρωπαϊκή Επιτροπή να παραπέμψει τη Δανία στα ευρωπαϊκά δικαστήρια. Δηλαδή, δεν έρχονται αυτά τυχαία. Έρχονται μετά από μεγάλες προσπάθειες.

Θέλω να σταθώ, ιδιαίτερα, σε δύο συμφωνίες, τη Συμφωνία με τη Νότια Αφρική και με τον Καναδά, οι οποίες δείχνουν μία προσπάθεια που έχει γίνει, καθώς αυτές που είχαν συναφθεί, αρχικά, το 2014 ήταν «καταστροφικές». Πού βρισκόμαστε; Μπορούμε εκεί να διορθώσουμε καταστάσεις; Για τις συγκεκριμένες συμφωνίες, το 2014 είχε ολοκληρωθεί, ουσιαστικά, η σημαντικότερη φάση. Μάλιστα, η Συμφωνία του Καναδά, ήταν μία συμφωνία η οποία ολοκληρώθηκε στη Συνάντηση Κορυφής, που έγινε στην Οτάβα του Καναδά, στην οποία συμμετείχαν και οι δύο Πρωθυπουργοί, ο Πρωθυπουργός του Καναδά και ο Έλληνας Πρωθυπουργός, γιατί προεδρεύαμε εκείνη την περίοδο στην Ευρωπαϊκή Επιτροπή. Αυτή, λοιπόν, η συμφωνία, σχεδόν, είχε κλείσει.

Τι κάναμε εμείς για να μπορέσουμε να ανατρέψουμε αυτές τις καταστάσεις; Επιμέναμε, ιδιαίτερα, για πάρα πολύ καιρό, ότι δεν είναι δυνατόν να μην εντάξει η Ευρωπαϊκή Επιτροπή όλα τα προϊόντα στις προστατευόμενες προελεύσεις. Ταυτόχρονα, δεν θέλαμε, με τίποτα, αυτό που υπήρχε στις Συμφωνίες Αφρικής και Καναδά, να πάρουν, δηλαδή, τη «φέτα». Σύμφωνα με τις συμφωνίες, τον όρο «φέτα» που τους δόθηκε, θα τον κρατούσαν στο διηνεκές και θα τον κρατούσαν με τη συγκεκριμένη συμφωνία και όσοι θα έμπαιναν μέσα, απλώς, θα χρησιμοποιούσαν τον όρο «τύπου φέτα», «στυλ φέτα». Αντιλαμβάνεστε, λοιπόν, ότι αυτό ήταν ολέθριο, διότι, ουσιαστικά, θα συνέχιζαν τη σημερινή κατάσταση.

Αυτό με επιμονή και με σκληρές διαπραγματεύσεις προσπαθήσαμε να το διορθώσουμε, ιδιαίτερα με τον Επίτροπο Χόγκαν, με τον οποίο είχαμε συναντηθεί πάρα πολλές φορές. Σε κάθε συνάντηση του επισημαίναμε ότι, ούτε η ελληνική κοινωνία, ούτε το ελληνικό Κοινοβούλιο, μπορεί να ανεχθεί τέτοιες συμφωνίες.

Έτσι, λοιπόν, δεσμεύτηκε. Υπάρχει παράρτημα στις συγκεκριμένες συμφωνίες, όπου μέσα στον μεταβατικό χρόνο -καθώς σε όλες τις συμφωνίες υπάρχει ένα μεταβατικό στάδιο για να συμμορφωθούν- θα έχουν προχωρήσει τέτοιες διαδικασίες, ώστε ο όρος «φέτα» να μην μπορεί να χρησιμοποιηθεί μετά τα πέντε χρόνια. Αυτό που άφηναν «ανοικτό» ήταν, ότι όσοι μπαίνουν, να λένε «φέτα Νότιας Αφρικής» ή «φέτα Καναδά», από αιγοπρόβειο, βεβαίως, γάλα, αλλά αυτό, πάλι, θα κατέληγε στο ότι θα χρησιμοποιείτο ο όρος «φέτα».

Αυτή, λοιπόν, η Συμφωνία έχει το συγκεκριμένο παράρτημα. Σε αυτό που επιμένουμε είναι, ότι αυτό είναι ένα σημαντικό «εργαλείο» για όλες τις συμφωνίες και δεν πρέπει να κάνουμε πίσω σε αυτό, ακριβώς, επειδή οι συγκεκριμένες συμφωνίες δεν έχουν ολοκληρωθεί ως διαδικασίες. Προσωρινή είναι αυτή η απόφαση που υπάρχει, για να «περπατήσει» η συμφωνία. Οι κυρώσεις προχωρούν αυτή την περίοδο και για τον Καναδά και για τη Νότια Αφρική. Και μιλάμε για τις κυρώσεις από τα εθνικά κοινοβούλια. Έχουμε, λοιπόν, αυτή τη διαδρομή. Έχουμε πάρει αυτά που τα θεωρούμε επιτυχία, διότι ξεφύγαμε κατά κάποιο τρόπο, και είναι η ώρα για να επιμείνουμε ιδιαίτερα.

Κύριε Υπουργέ, πραγματικά, πρέπει και εσείς να βοηθήσετε, διότι είχαμε μεγάλο πρόβλημα. Η αδυναμία του Υπουργείου Εξωτερικών, επειδή δεν είχε εμπορικούς ακολούθους, για να έχουμε μια συνεννόηση, ήταν μεγάλο πρόβλημα. Δείτε, για παράδειγμα, αυτό που συνέβη με την Ιαπωνία. Επί έναν χρόνο, δεν ξέραμε, ότι ο Πρέσβης στην Ιαπωνία είχε, ήδη, υπογράψει και είχε παραχωρήσει τη χρήση του ονόματος «ελληνικό γιαούρτι», χωρίς να έχει συνεννοηθεί με κανέναν. Έτσι, τουλάχιστον, φάνηκε. Και είναι ένα θέμα, που στην Ιαπωνία δεν είναι εύκολες οι ανατροπές. Πόσο μάλλον, όταν τεράστιες ποσότητες τέτοιου γιαουρτιού φεύγουν από την Ιαπωνία για να πάνε στις Ηνωμένες Πολιτείες Αμερικής. Πρέπει να το δείτε. Είναι πάρα πολύ σοβαρό το θέμα.

Άρα, λοιπόν, έχοντας εμείς αυτή την πορεία, έχοντας αυτές τις δεσμεύσεις, χρειάζεται, στον μεταβατικό χρόνο, μέχρι το 2022 που είναι το περιθώριο για να προσαρμοστούν όλοι, να γίνει δουλειά. Χρειάζεται πολλή δουλειά.

Βεβαίως, είχε δίκιο η κυρία Ασημακοπούλου, σε ότι αφορά στον Επίτροπο Χόγκαν, από τον οποίο η χώρα μας είχε μία καλή αντιμετώπιση. Και επειδή τώρα αναλαμβάνει το χαρτοφυλάκιο του Εμπορίου, οπότε, θα συνεχίσει ο ίδιος να ασχολείται, πρέπει να επιμείνουμε, καθώς η συγκεκριμένη δέσμευση ήταν δική του, αλλά και της Επιτρόπου Εμπορίου, κυρίας Μάλμστρομ.

Έχουμε, λοιπόν, δύο χρόνια μπροστά μας να το δουλέψουμε. Βεβαίως, έχουμε και το μεγάλο «όπλο» της Κύρωσης από την ελληνική Βουλή. Ιδού το ερώτημα: Τι κάνουμε; Αυτό είναι ένα θέμα, το οποίο πρέπει, οπωσδήποτε, να δούμε. Το θέμα δεν είναι, ότι έχουμε το προϊόν, τη φέτα, το οποίο, πραγματικά, είναι εμβληματικό για εμάς. Το θέμα είναι ότι έχουμε ΠΟΠ προϊόντα, τα οποία είναι, όντως, ανταγωνιστικά, κυρίως από την ποιότητα που έχουν και πρέπει, οπωσδήποτε, να τα βοηθήσουμε.

Σας ευχαριστώ πολύ, κύριε Πρόεδρε.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Το Κομμουνιστικό Κόμμα Ελλάδας το εκπροσωπεί, σήμερα, ο Ευρωβουλευτής του, ο κ. Αλαβάνος.

**ΛΕΥΤΕΡΗΣ - ΝΙΚΟΛΑΟΣ ΑΛΑΒΑΝΟΣ (Ευρωβουλευτής του Κ.Κ.Ε.):** Ευχαριστώ πολύ, κύριε Πρόεδρε. Έχει ενδιαφέρον η συζήτηση που γίνεται σήμερα, γιατί σε μία περίοδο ανάπτυξης του καπιταλιστικού συστήματος που βρισκόμαστε αναμφισβήτητα, όπου, συνολικά, οι σχέσεις μεταξύ κρατών και του εμπορίου είναι διεθνοποιημένες, χρειάζεται να υπάρχουν και κανόνες, οι οποίοι θα προασπίζουν τα δικαιώματα των Ελλήνων παραγωγών. Κανόνες οι οποίοι θα προασπίζουν, κυρίως, τα δικαιώματα των μικρών παραγωγών, οι οποίοι εμπορεύονται τα προϊόντα τους και προς χώρες του εξωτερικού. Θα πρέπει, λοιπόν, να έχουν τους ανάλογους κανόνες, για να προστατεύουν τα δικά τους συμφέροντα, σε μία περίοδο, όπου λόγω των εξελίξεων που έχουμε δει, ως αποτέλεσμα της καπιταλιστικής κρίσης του 2008-2010, ένα πολύ μεγάλο τμήμα των μικρομεσαίων αγροτών, των μικρών παραγωγών, γιατί οι μεγάλοι μονοπωλιακοί όμιλοι, οι οποίοι διαχειρίζονται μία σειρά από κλάδους της παραγωγής, δεν είχαν ποτέ πρόβλημα, σε ότι αφορά στο εξωτερικό τους εμπόριο και της «θωράκισης» των συμφερόντων τους, πραγματικά θα μπορέσουν να ανταπεξέλθουν.

Ξέρετε πολύ καλά, ότι το Κ.Κ.Ε., πάρα πολλές φορές, έχει ασχοληθεί με αυτό το ζήτημα, της προστασίας των συμφερόντων και των δικαιωμάτων των μικρών παραγωγών και των μικρομεσαίων αγροτών κ.λπ.. Βεβαίως, νομίζω, ότι χρειάζεται σήμερα, για να μην μπλέξουμε πολύ στις τεχνικές λεπτομέρειες, τις οποίες πρέπει να τις παρακολουθούμε, γιατί δείχνουν την τάση, για το πώς εξελίσσονται οι σχέσεις μεταξύ των συμβαλλομένων μερών και αυτό έχει αξία για να καταλαβαίνεις προς τα πού κινούνται τα πράγματα, οι συμφωνίες, ακριβώς, είναι ένας στιγμιαίος συμβιβασμός, ο οποίος επιτυγχάνεται μεταξύ των μερών. Γι' αυτό και πάρα πολλές συμφωνίες, στις οποίες αναφερθήκατε και εσείς, χρειάζονται δεκάδες χρόνων διαπραγματεύσεων, έτσι ώστε να μπορείς να καταφύγεις σε ένα συγκεκριμένο σημείο.

Θα ήταν διαφορετικό, για παράδειγμα, αν δεν υπήρχαν εγγυημένες, από το να μην υπάρχουν δασμοί στην Ε.Ε., σε μία περίοδο όπως η σημερινή, όπου εκφράζεται και μέσα στην Ένωση, συνολικά, μία σοβαρή αντιπαράθεση μεταξύ βασικών τμημάτων κρατών του «σκληρού» της πυρήνα, όπως είναι η Γαλλία και η Γερμανία, η οποία εκφράζεται σε άλλα σημεία. Για παράδειγμα, το βέτο για τη διεύρυνση που έθεσε η Γαλλία και κάποιες άλλες χώρες, έχει και εμπορικές προεκτάσεις, με την έννοια, ότι η Γερμανία, έχει καταφέρει γρηγορότερα να μπει σε αυτές τις αγορές και θα έχει μεγαλύτερο κομμάτι της μερίδας του «λέοντος», όταν πια θα αναπτυχθεί η αγορά.

Άρα, λοιπόν, το ζήτημα είναι, μπορείς εσύ να βάλεις κανόνες σε αυτές τις συμφωνίες που θα τηρούνται; Ήδη, από τα προηγούμενα χρόνια, πριν συζητήσουμε για τα τωρινά, φαίνεται ότι ο μόνος κανόνας που ακολουθούν τα καπιταλιστικά κράτη είναι η μεγιστοποίηση του καπιταλιστικού κέρδους των δικών τους μονοπωλίων. Αυτό καθορίζει, συνολικά, τις σχέσεις και σε άλλους τομείς. Για παράδειγμα, πριν επιβάλουν οι Ηνωμένες Πολιτείες συγκεκριμένους δασμούς και κυρώσεις στην Κίνα, οι Ηνωμένες Πολιτείες δεν κατέβαλαν ποτέ τα χρεωστούμενα στην Κίνα από ομόλογα, τα οποία η Κίνα κρατάει στα χέρια της, ύψους πολλών τρισεκατομμυρίων δολαρίων.

Άρα, λοιπόν, είναι, τουλάχιστον, περίεργο, να προσπαθούμε να καθορίσουμε τέτοιου είδους κανόνες στις εμπορικές συμφωνίες, οι οποίες, για παράδειγμα, θα σέβονται τα εργασιακά δικαιώματα στις χώρες, στις οποίες παράγεται ένα προϊόν, τη στιγμή που μέσα στη δική μας χώρα, και με την προηγούμενη Κυβέρνηση και με την τωρινή που συνεχίζει την ίδια ρότα, τα εργασιακά δικαιώματα σε μια σειρά από κλάδους, οι συλλογικές συμβάσεις εργασίας, το δικαίωμα του να μπορούν οι εργαζόμενοι να οργανώνονται, να «παλεύουν», να έχουν απαιτήσεις, το πώς θα καθορίζεται, ακόμη, και ο μισθός ο οποίος θα παίρνουν, ξεφεύγουν από την «πάλη των εργαζομένων» και από τη διασφάλιση των δικαιωμάτων τους.

Κατά την άποψή μας, το βασικό χαρακτηριστικό αυτή την περίοδο δεν είναι οι συμφωνίες οι οποίες θα συγκροτούνται. Το βασικό χαρακτηριστικό είναι η όξυνση των αντιπαραθέσεων μεταξύ Ηνωμένων Πολιτειών, Ε.Ε., Κίνας, άλλων κέντρων ή αξόνων, οι οποίοι μπορούν να συγκροτούνται πάνω σε ένα πολύ συγκεκριμένο πλαίσιο. Ποιο είναι αυτό το συγκεκριμένο πλαίσιο; Είναι ότι η διεθνής καπιταλιστική οικονομία δεν μπορεί, αυτή τη στιγμή, να πάρει «στροφές», δεν μπορεί να αναπτυχθεί, κρατιέται σε πολύ χαμηλά επίπεδα ανάπτυξης. Και αυτό θα συνεχίσει να δημιουργεί φαινόμενα, όπως αυτά που βλέπουμε και έχουμε στη διάθεσή μας και μπορούμε καλύτερα σήμερα να τα εξετάσουμε, όπως είναι, για παράδειγμα, οι εμπορικοί «πόλεμοι», που είναι ένα ακόμη βήμα στην κλιμάκωση των οξυμένων αντιπαραθέσεων, μεταξύ των ιμπεριαλιστικών κέντρων που ανέφερα και πριν.

Αυτοί οι εμπορικοί «πόλεμοι» θα δημιουργούν, όλο και περισσότερο, τέτοιου είδους φαινόμενα, όπως οι κυρώσεις που επιβάλλουν οι Ηνωμένες Πολιτείες σήμερα, σε σχέση με την AIRBUS που περιεγράφηκαν πριν, οι οποίες, όμως, κυρώσεις, όπως πάντα, στα πλαίσια αυτών των συμμαχιών και των συμφωνιών, έρχονται να πληρωθούν από τους ίδιους που την πληρώνουν πάντα. Για παράδειγμα, μπορεί σήμερα να πανηγυρίζει η Κυβέρνηση για το γεγονός, ότι εξαιρέθηκε το ελληνικό λάδι, όμως, μένουν πάρα πολλά άλλα ελληνικά προϊόντα μέσα στις λίστες τις δασμολογικές, ενός λαού και ενός τμήματος των μικρών αγροτών, οι οποίοι, ήδη, είναι «χτυπημένοι» από προηγούμενες κυρώσεις, όπως για παράδειγμα το εμπάργκο με τη Ρωσία.

Αποδεικνύεται, συνολικά, ότι η πολυδιάστατη εξωτερική πολιτική, η οποία οδηγεί σε σύναψη ισχυρών σχέσεων με άλλες χώρες μέσα στην Ε.Ε., με τρίτες χώρες, με τις Ηνωμένες Πολιτείες, στο δια ταύτα και στο προκείμενο, δεν έρχεται να πιστωθεί στον ελληνικό λαό. Ο ελληνικός λαός είναι πάντα στην πλευρά που πληρώνει, είτε μιλάμε για το πως η εταιρική σχέση της Ελλάδος με τις Ηνωμένες Πολιτείες επηρεάζει την τουρκική επιθετικότητα, που είναι ξανά σε έξαρση τώρα, είτε μιλάμε για το πώς η Ελλάδα, μέσα στα πλαίσια της Ε.Ε., μπορεί να προστατεύσει τα συμφέροντα των μικρών αγροτών και του ελληνικού λαού, όπως αυτό αποδεικνύουν οι δασμοί που επιβάλλονται, είτε, βεβαίως, με το να δημιουργεί προβλήματα σε τρίτες χώρες να επενδύουν στην Ελλάδα, είτε η Ελλάδα να προχωράει σε συμφωνίες αμοιβαίου οφέλους, κοινές επωφελείς συμφωνίες με τρίτες χώρες, μέσα σε αυτό το πλαίσιο το οποίο είναι, εκ των προτέρων, αντιλαϊκό. Νομίζω, ότι δεν χρειάζεται να επεκταθώ άλλο. Το έχουμε περιγράψει πάρα πολλές φορές.

Θέλω να πω, ότι μας ανησυχούν πάρα πολύ οι συνέπειες που θα έχουν οι εμπορικοί «πόλεμοι», όπως αυτοί κλιμακώνονται. Συνεχίζουμε να παρακολουθούμε το ζήτημα.

Η άποψή μας είναι γνωστή και κατατεθειμένη και σε αυτή την Επιτροπή και συνολικά στην ελληνική Βουλή. Δηλαδή, ότι στα πλαίσια ενός άλλου τύπου σχεδιασμού της οικονομίας και της κοινωνίας, όπου τα μέσα παραγωγής, πραγματικά, θα είναι στα χέρια του ελληνικού λαού, έτσι ώστε να μπορεί να καθορίσει την παραγωγή, την οικονομία, την κοινωνία, σε αυτό το πλαίσιο, έξω από την Ε.Ε., το ΝΑΤΟ και τις λοιπές ιμπεριαλιστικές συμμαχίες, θα μπορείς να έχεις και συμφωνίες κοινού οφέλους, πολύ περισσότερες και με τρίτες χώρες, και όχι μόνο με αυτές που σε πιέζουν, γιατί σήμερα βρισκόμαστε σε «συμπληγάδες».

Ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Τον λόγο έχει, εκ μέρους της Ελληνικής Λύσεως, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε. Δεν είμαι, επαρκώς, ενημερωμένος για την Επιτροπή. Δυστυχώς, ήταν μία πολύ δύσκολη εβδομάδα και δεν υπήρχε χρόνος για να μελετήσει κανείς τα θέματα που συζητούνται εδώ. Έχω μερικές ερωτήσεις να κάνω και ελπίζω να είναι εντός θέματος. Αν δεν είναι, απλά, δεν τις απαντάτε.

Η πρώτη ερώτηση έχει σχέση με το αν εμποδίζονται οι επενδύσεις της Κίνας στην Ελλάδα, από την Ε.Ε.. Αν έχουν ξεκινήσει, δηλαδή, να εμποδίζονται, κρίνοντας από ορισμένα γεγονότα, που συμβαίνουν, πλέον, στην Ελλάδα, σε ότι αφορά στις ιδιωτικοποιήσεις, αλλά και άλλα θέματα.

Η δεύτερη ερώτηση είναι, αν συζητείται στην Ε.Ε. το πρόβλημα των μεγάλων εμπορικών πλεονασμάτων της Γερμανίας, τα οποία δημιουργούν ελλείμματα και χρέη στις υπόλοιπες χώρες, στους εταίρους της. Υπήρχε, απ' ό,τι γνωρίζω, ένα ανώτατο όριο ύψους εμπορικών πλεονασμάτων, το οποίο ξεπερνάει η Γερμανία από πάρα πολύ καιρό. Κατηγορεί τις υπόλοιπες χώρες για τα ελλείμματά τους, αλλά δεν κάνει τίποτα για τον εαυτό της, σε ότι αφορά τα δικά της πλεονάσματα, τα οποία συνεχώς ξεπερνάει.

Το τρίτο ερώτημα είναι, εάν μας απειλεί η Ε.Ε. με κυρώσεις, επειδή δεν διεκδικούμε αποζημιώσεις από τις γερμανικές αυτοκινητοβιομηχανίες για το σκάνδαλο ρύπων, για το γνωστό «Diesel Gate». Όλες οι χώρες, όπως γνωρίζω, έχουν διεκδικήσει αποζημιώσεις και έχουν πάρει αποζημιώσεις και πρωτίστως, οι Ηνωμένες Πολιτείες. Η ίδια η Γερμανία έχει πάρει αποζημιώσεις από τις δικές της αυτοκινητοβιομηχανίες, ενώ η Ελλάδα δεν έχει πάρει ακόμη. Είναι ένα ερώτημα, το οποίο θα έπρεπε να απαντηθεί, για να ξέρουμε αν είναι σωστό ή όχι, το τι μπορούμε να διεκδικήσουμε ως αποζημιώσεις, τόσο σε ότι αφορά στον δημόσιο, όσο και στον ιδιωτικό τομέα, ο οποίος, βέβαια, πρέπει να στηριχθεί. Αν δεν κάνω λάθος είναι, περίπου, 5.000 € ανά αυτοκίνητο για τους ιδιώτες. Πρέπει να στηριχθεί, ούτως ώστε να μπορέσει να διεκδικήσει αυτά που του ανήκουν.

Έχω πάντοτε μια απορία, εάν αυτοί οι ηλεκτρονικοί πλειστηριασμοί, οι οποίοι θα αρχίσουν να εφαρμόζονται στην Ελλάδα με μεγαλύτερη ταχύτητα από 1/1/2020, διενεργούνται σε κάποιο άλλο μέρος της Ε.Ε.; Εάν, δηλαδή, είναι συμβατοί με το ευρωπαϊκό δίκαιο, και με αυτό που βιώνουμε σήμερα και θα βιώσουμε και πιο εκτεταμένα στο μέλλον.

Το τελευταίο ερώτημα είναι αν έχει σταματήσει να μας χρηματοδοτεί η Ε.Ε. για το μεταναστευτικό. Αν θυμάμαι καλά, στην τελευταία συζήτηση που είχαμε, όπου ήταν παρών ο κ. Αβραμόπουλος, είχε πει ότι είχαμε χρηματοδοτηθεί, τόσο οι Μη Κυβερνητικές Οργανώσεις, όσο και απευθείας το Δημόσιο, από την Ευρώπη για το μεταναστευτικό. Αν δεν κάνω λάθος, είπε ότι θα σταματήσει, πλέον, να μας χρηματοδοτεί, οπότε θα ήθελα και εδώ μια απάντηση. Σας ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών)**: Στην τελευταία ερώτηση, κύριε Βιλιάρδο, αν θέλει να απαντήσει ο κύριος Υφυπουργός, θα απαντήσει, αλλά είναι έξω από τις αρμοδιότητές του.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ**: Ευχαριστώ πολύ, κύριε Πρόεδρε. Όπως θα θυμόσαστε στη συνεδρίαση της 12ης Νοεμβρίου της Επιτροπής μας για την οικονομική διπλωματία, είχα εκθέσει προβληματισμούς, αναφορικά με στρεβλώσεις του ανταγωνισμού μέσω των αφανών επιχορηγήσεων. Το ίδιο αφορά και στις χώρες σε καθεστώς τελωνειακής ένωσης, όπου οι διεθνές οικονομικές σχέσεις οφείλουν να διέπονται και να διαμορφώνονται με διαφάνεια και σύμφωνα με την αρχή της αμοιβαιότητας. Τότε, είχα αναφερθεί χαρακτηριστικά, στο θέμα των αφανών επιχορηγήσεων, όπως ήταν στην εταιρεία της Volkswagen, σε συνάρτηση με την κοινή αγορά, την ΟΝΕ, αλλά και με μία ουσιαστική τραπεζική και ασφαλιστική ένωση που δεν θα επιτρέπει τέτοιες στρεβλώσεις. Επειδή, όπως είπατε, κύριε Πρόεδρε, δεν θα αναφερθούμε σε θέματα που αφορούν στην τελωνειακή ένωση της Τουρκίας και ότι έχει να κάνει με αυτό το θέμα, θα αναφερθώ σχετικά με τα θέματα Ε.Ε. Ηνωμένων Πολιτειών.

Λόγω των ενισχύσεων της Airbus, οι Η.Π.Α. επέβαλαν δασμούς 7,5 δισεκατομμύρια, εκ των οποίων το 60% αφορά σε αγροδιατροφικά προϊόντα. Έχουμε συγκριτικά στοιχεία για τον βαθμό που επλήγησαν από τους δασμούς αυτούς τα ελληνικά προϊόντα; Έχετε στόχο να διεκδικήσετε ενδεχόμενες απώλειες από τα κράτη που ήταν υπεύθυνα για τις επιδοτήσεις αυτές;

Στο θέμα των σχέσεων της Ε.Ε. με τον Καναδά, αναμένετε αύξηση του «όγκου» εμπορίου μεταξύ των συμβαλλομένων μερών, κατά 25%; Σχετικά με την Ελλάδα, υπάρχουν κάποιες προγνώσεις για τη διαμόρφωση των εισαγωγών και των εξαγωγών μας, σε σχέση με τον Καναδά; Σε άμεση συνάφεια με το ερώτημα, θεωρώ ότι «κλειδί» για την πορεία των εξαγωγών μας είναι η εγγραφή στο σύστημα των καταχωρημένων εξαγωγέων, προκειμένου να ισχύει το ευνοϊκό καθεστώς. Ποια είναι η πορεία των εγγράφων αυτών; Έχουν τεθεί όλες οι προϋποθέσεις για διευκόλυνση των εγγράφων αυτών;

Τέλος, αναφορικά με τη διαφάνεια των οικονομικών σχέσεων, στην οποία αναφέρθηκα αρχικά, αλλά και με την ενημέρωση του πολίτη ως καταναλωτή, πρέπει να σταθούμε σε μία δικαστική απόφαση και τις συνέπειές της. Πριν από δύο εβδομάδες, απόφαση του Δικαστηρίου της Ε.Ε. έκρινε, ότι τα τρόφιμα που κατάγονται από εδάφη κατεχόμενα από το Κράτος του Ισραήλ πρέπει να φέρνουν ένδειξη του εδάφους καταγωγής τους. Επίσης, ένδειξη προέλευσης πρέπει να έχουν και τα προϊόντα που προέρχονται από τους Ισραηλινούς οικισμούς. Η μία αναγραφή της ένδειξης θα έχει ως αποτέλεσμα την παραπλάνηση των καταναλωτών. Η Πολιτεία, όμως, οφείλει να διασφαλίσει στους καταναλωτές τη δυνατότητα να επιλέγουν προϊόντα ενήμεροι για την καταγωγή και την προέλευσή τους.

Σύμφωνα, λοιπόν, με το ανακοινωθέν τύπου θα μπορούν οι καταναλωτές να λαμβάνουν υπόψη, όχι μόνο υγειονομικούς, οικονομικούς, περιβαλλοντικούς ή κοινωνικούς παράγοντες, αλλά και παράγοντες δεοντολογικού χαρακτήρα, που σχετίζονται με την τήρηση του διεθνούς δικαίου. Το Δικαστήριο τόνισε, ότι οι παράγοντες αυτοί είναι ικανοί να επηρεάσουν τις αποφάσεις των καταναλωτών σε σχέση με τις αγορές τους.

Προφανώς, χαιρετίζουμε τη απόφαση αυτή. Ο Έλληνας καταναλωτής πρέπει να γνωρίζει ότι αγροτικά προϊόντα που βρίσκει στην αγορά είναι από το Ισραήλ ή από τα Κατεχόμενα ή από οικισμούς μέσα στα Κατεχόμενα. Πώς σκοπεύει, όμως, η Κυβέρνηση να διασφαλίσει συνθήκες στην ελληνική αγορά που θα δείχνουν, έμπρακτα, συμμόρφωση στη συγκεκριμένη δικαστική απόφαση; Έχετε ξεκινήσει με τις υπηρεσίες σας και άλλους θεσμούς σχετικές διαβουλεύσεις; Διερωτώμαι, στη συνέχεια, δεν θα έπρεπε ο καταναλωτής να γνωρίζει το ίδιο και για τα αγροτικά προϊόντα άλλων χωρών; Για παράδειγμα, εάν προϊόντα στην ελληνική αγορά προέρχονται από την Τουρκία και όχι από τα Κατεχόμενα στην Κύπρο; Με το ίδιο σκεπτικό, ο καταναλωτής δεν θα πρέπει να γνωρίζει τη χώρα κατασκευής της συσκευής που αγοράζει; Παραδείγματος χάριν, ένα ψυγείο που προσφέρεται για αγορά έχει κατασκευαστεί στην Ισπανία ή στην Τουρκία; Εάν το Volkswagen που σκοπεύει να αγοράσει έχει κατασκευαστεί στο Wolfsburg της Γερμανίας ή έχει κατασκευαστεί στη Σμύρνη;

Νομίζω ότι θα έπρεπε να τα ξέρουμε όλα αυτά. Σας ευχαριστώ πολύ, κύριε Πρόεδρε.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών)**: Τον λόγο έχει ο κ. Βλάχος.

**ΓΕΩΡΓΙΟΣ ΒΛΑΧΟΣ (Πρόεδρος της Διαρκούς Επιτροπής Παραγωγής και Εμπορίου):** Σας ευχαριστώ πολύ, κύριε Πρόεδρε. Κύριε Υπουργέ και κύρια Ασημακοπούλου, θα ήθελα να θέσω, ακόμη, μία παράμετρο στη σημερινή συζήτηση που κάνουμε, λόγω και της ιδιότητάς μου ως Γεωπόνος. Ξέρετε ότι τα τελευταία χρόνια έχουν αποσυρθεί από την αγορά πολλές δραστικές ουσίες φυτοφαρμάκων. Μάλιστα, κάποιες από αυτές, είναι υπό απόσυρση, έχουν ημερομηνία λήξεως και για κάποιες άλλες δραστικές ουσίες γίνεται συζήτηση για την πιθανή τους απόσυρσή τους στο μέλλον.

Αυτό το γεγονός έχει οδηγήσει τους Έλληνες αγρότες στη χρησιμοποίηση παγίδων αλλά και στη βιολογική καταπολέμηση. Σε κάθε περίπτωση, είναι λύσεις που ανεβάζουν το κόστος. Βεβαίως, πάντα δέχονται οι Έλληνες αγρότες φυτοϋγειονομικούς ελέγχους για την εξαγωγή των προϊόντων τους, εντός και εκτός Ε.Ε..

Την ίδια ώρα, όμως, έχουμε στην Ε.Ε. εισαγωγή αγροτικών προϊόντων από τρίτες χώρες, που σε αυτές τις χώρες οι συγκεκριμένες δραστικές ουσίες επιτρέπονται. Μάλιστα, πολλοί Έλληνες παραγωγοί μπαίνουν στον «πειρασμό» να ψάξουν σε γειτονικές χώρες, ώστε να φέρουν σκευάσματα που στην Ελλάδα έχουν απαγορευτεί.

Την ώρα, λοιπόν, που εμείς εντός Ε.Ε. «διυλίζουμε τον κώνωπα», μήπως πρέπει να ασχοληθούμε -σε αυτόν τον άνισο ανταγωνισμό- με τις γειτονικές χώρες, τις τρίτες χώρες, που εισάγουν, αφειδώς, αγροτικά προϊόντα επικίνδυνα, κατά την Ε.Ε., αφού έχει απαγορεύσει αυτές τις δραστικές ουσίες και όχι απλά να τις υποχρεώσουμε σε αυτό, που είπε προηγουμένως η κύρια Σακοράφα, δηλαδή, να αναφέρεται η χώρα προέλευσης, δηλαδή, ότι προέρχονται από κάποια άλλη χώρα, που δεν θέλω να ονομάσω. Ξέρετε ότι στην Ελλάδα έχουμε πλήρη καταγραφή με κωδικούς «ιχνηλασιμότητας», όπου μπορείς να φτάσεις μέχρι και στο όνομα του παραγωγού και όχι απλά τη χώρα.

Επομένως, για να αντιμετωπίσουμε αυτό τον άνισο ανταγωνισμό και να στηρίξουμε τους αγρότες μας, θα πρέπει η Ε.Ε. να προστατεύσει τους ευρωπαίους αγρότες και όχι μόνο τους Έλληνες αγρότες από αυτές τις εισαγωγές, οι οποίες σύμφωνα με τις αποφάσεις της χρησιμοποιούν απαγορευμένες δραστικές ουσίες που επιβαρύνουν την υγεία και το περιβάλλον.

Θα είναι μια δίκαιη αντιμετώπιση στήριξης του Έλληνα παραγωγού και, κατ’ επέκταση, του Ευρωπαίου παραγωγού.

**ΝΙΚΗΤΑΣ ΚΑΚΛΑΜΑΝΗΣ** **(Α΄ Αντιπρόεδρος της Βουλής - Προεδρεύων των Επιτροπών):** Σας ευχαριστούμε πολύ, κύριε Βλάχο.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Επειδή η κυρία Σακοράφα και ο κ. Βλάχος, αναφέρθηκαν στην ανάγκη να προστατευτούν τα δικά μας προϊόντα, θα ήθελα να τους ενημερώσω, ότι υπάρχει ρύθμιση συγκεκριμένη για τα γαλακτοκομικά προϊόντα, αλλά και για τα προϊόντα κρέατος, όπου για μεν τα γαλακτοκομικά είναι υποχρεωτικό να αναφέρεται στη συσκευασία -και ήδη εφαρμόζεται- η χώρα άρμεξης, είτε είναι χώρα προέλευσης η Ελλάδα, είτε είναι κράτους-μέλους της Ευρωπαϊκής Ένωσης ή τρίτων χωρών. Οπότε, ο καταναλωτής, ουσιαστικά, έχει ενημερωθεί. Το ίδιο ισχύει και για τα προϊόντα κρέατος, όπου η συγκεκριμένη σφραγίδα αναφέρει τη χώρα προέλευσης του κρέατος ως πρώτη ύλη και το τονίζουμε. Άρα, λοιπόν, αυτό είναι ένα θέμα, το κατά πόσον εφαρμόζεται ή όχι.

Ένα, ακόμη, θέμα αρκετά σημαντικό, είναι ότι βρίσκονται πάρα πολλές συμφωνίες σε εξέλιξη. Για παράδειγμα, η Συμφωνία με το Βιετνάμ. Επειδή δεν υπάρχει ενδιαφέρον, ιδιαίτερα σε ότι αφορά τους καταναλωτές Βιετναμέζους για ένα συγκεκριμένο ελληνικό προϊόν, η συμφωνία είναι εύκολη και δεν υπάρχει κάποιο πρόβλημα. Συμφωνούν όλοι. Όμως, σε χώρες όπου ιδιαίτερα το ελληνικό στοιχείο έχει έντονη παρουσία, εκεί δημιουργούνται τα μεγάλα προβλήματα, γιατί υπάρχουν καταναλωτές που θέλουν να καταναλώνουν ελληνικά προϊόντα και γι' αυτό έχουμε αυτές τις επιχειρήσεις παραπλάνησης, π.χ. για το «ελληνικό γιαούρτι», για το οποίο επιμένουν ότι είναι ο τρόπος παρασκευής. Δεν είναι ο τρόπος παρασκευής, αλλά είναι παραπλάνηση του καταναλωτή, διότι όταν διαβάζει «ελληνικό γιαούρτι», ο καταναλωτής σκέφτεται ότι αυτό το γιαούρτι είναι από την Ελλάδα και έχει πρώτη ύλη το ελληνικό γάλα. Δηλαδή, ότι όλες οι πρώτες ύλες είναι από την Ελλάδα.

Πιστεύω, ότι αυτά είναι τα μεγάλα ζητήματα που πρέπει να δούμε.

Σας ευχαριστώ πολύ, κύριε Πρόεδρε.

**ΝΙΚΗΤΑΣ ΚΑΚΛΑΜΑΝΗΣ (****Α΄ Αντιπρόεδρος της Βουλής - Προεδρεύων των Επιτροπών):** Τον λόγο έχει ο κ. Γεώργιος Βλάχος

**ΓΕΩΡΓΙΟΣ ΒΛΑΧΟΣ:** Με αφορμή αυτό που είπε ο κ. Αποστόλου, ενώ είναι υποχρεωμένοι οι Έλληνες έμποροι να λένε τη χώρα προέλευσης, αυτό, πολλές φορές, δεν γίνεται και λένε, ότι συσκευάζεται από την τάδε εταιρία, προφανώς, στην Ελλάδα. Υπονοώντας, ότι είναι από την Ελλάδα. Όμως, αυτοί οι ξηροί καρποί που υπό συσκευάζονται εδώ, μπορεί να είναι από το Ιράν, ή από οπουδήποτε αλλού, που ισχύει και το πρόβλημα που είπα νωρίτερα. Άρα, «ελαφρά τη καρδία», ανταγωνίζεται το «τύπου» αιγινήτικο φιστίκι, το ιρανικό και λες γιατί το ένα είναι φθηνό; Είναι φθηνό, γιατί ισχύουν όλα αυτά που είπα προηγουμένως, ενώ το ελληνικό είναι εγγυημένο, πιστοποιημένο και υγειονομικά ελεγχόμενο. Αυτή είναι η ουσία.

Επίσης, για τα γαλακτοκομικά προϊόντα, στο παρελθόν, λέγαμε ότι το φρέσκο γάλα είναι ελληνικό προϊόν, εννοώντας ότι το φρέσκο γάλα δεν μπορεί να έρθει από κάπου αλλού, γιατί δεν προλαβαίνει μέσα σε τρεις και τέσσερις ημέρες να έρθει από κάπου αλλού και να συσκευαστεί. Με τις πολλές μέρες που έχουν δοθεί -κατά τη γνώμη μου είναι λάθος- χάθηκε η ελληνικότητα, η προέλευση του γάλακτος. Ειδικά του γάλακτος. Η επαναφορά του ελληνικού σήματος, της ελληνικής σημαίας, πρέπει να διεκδικηθεί.

Βλέπω στα έντυπα πολυεθνικού σουπερμάρκετ, που έχει μέσα πολλά προϊόντα, ότι δίπλα στο προϊόν έχει μία ελληνική σημαία, υπονοώντας ότι αυτό το προϊόν είναι από την Ελλάδα. Γιατί επιτρέπεται, λοιπόν, σε αυτό το πολυεθνικό σουπερμάρκετ στην Ελλάδα να χρησιμοποιεί την ελληνική σημαία και να έχει το ελληνικό προϊόν και να μην μπορούμε να το γενικεύσουμε; Ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Κύριε Υφυπουργέ, έχετε τον λόγο.

**ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών, αρμόδιος για την Οικονομική Διπλωματία και Εξωστρέφεια):** Σας ευχαριστώ πολύ, κύριε Πρόεδρε. Συμπυκνωμένα θα προσπαθήσω να απαντήσω, αν και ήταν πολύ ενδιαφέρουσες οι ερωτήσεις. Πολύ χαίρομαι που μπαίνουμε σε αυτή τη συζήτηση, σε μία αμφίδρομη επικοινωνία, όπου και εμείς προσπαθούμε να ενημερώσουμε, αλλά να πάρουμε και «ερεθίσματα» που μπορεί να αποτελέσουν και λόγο για περαιτέρω ενέργειες από πλευράς μας.

Καταρχάς, να ξεκινήσω με τον κ. Βολουδάκη. Αναφερθήκατε στις εξαγωγικές πιστώσεις. Πράγματι, είναι πολύ σημαντικό αυτό που συνέβη. Θέλω να σας μεταφέρω μία προσωπική μου εμπειρία από μία μεγάλη ελληνική πολυεθνική εταιρία, με πολλές εγκαταστάσεις στο εξωτερικό, όπου πριν από τέσσερα χρόνια βρέθηκε στην εξής δύσκολη κατάσταση. Δηλαδή, να έχει έναν Γερμανό προμηθευτή, από τον οποίο αγόραζε πρώτη ύλη, τον οποίο πλήρωνε σε 90 μέρες και ο οποίος Γερμανός προμηθευτής ασφάλιζε τις πιστώσεις του των 90 ημερών σε μία γερμανική ασφαλιστική εταιρία. Όταν το country risk Ελλάδας άλλαξε, δήλωσε, ότι, πλέον, δεν μπορεί να πληρώνει πίστωση 90 ημερών και έτσι έκοψε τη σχέση με την ελληνική εταιρία. Η ελληνική εταιρεία τι έκανε, λοιπόν; Έχοντας μία θυγατρική εταιρεία στη Βουλγαρία, αγόραζε μέσω της βουλγαρικής 100% θυγατρικής της εταιρίας, το ίδιο εμπόρευμα, από τον ίδιο Γερμανό προμηθευτή, απλά και μόνο, διότι το country risk της Βουλγαρίας ήταν διαφορετικό από αυτό της Ελλάδας.

Mε αυτό το παράδειγμα θέλω να σας πω, πόσο σημαντικό είναι για τις εξαγωγικές πιστώσεις το country risk της χώρας να έχει αλλάξει και ένα είναι αυτό που είναι σήμερα. Δηλαδή, να μπορεί ο καθένας από τους εξαγωγείς να ασφαλίσει τις πιστώσεις του.

Το δεύτερο, στο οποίο θέλω να αναφερθώ, είναι το κομμάτι της αποτελεσματικότητας της οικονομικής διπλωματίας, σε ό,τι αφορά στο λάδι και σε ό,τι αφορά στα ροδάκινα. Πράγματι, όπως πολύ καλά εξήγησε η Ευρωβουλευτής μας, η κυρία Ασημακοπούλου, οι Έλληνες παραγωγοί, οι Έλληνες αγρότες, πληρώνουν τις επιπτώσεις ενός εμπορικού «πολέμου» που υπάρχει ανάμεσα στην Ευρώπη και την Αμερική, ανάμεσα στην Boeing και την Airbus. Και είναι πάρα πολύ άδικο. Αν μη τι άλλο, η Ελλάδα δεν παράγει και τμήματα του Airbus, που άλλες χώρες, όπως η Ισπανία και η Ιταλία, παράγουν και, ενδεχομένως, έχει μία μεγαλύτερη σχέση με το γεγονός των επιπτώσεων που μπορεί να υφίστανται αυτές οι χώρες.

Καταφέραμε μέσω της οικονομικής διπλωματίας, να πετύχουμε να εξαιρεθούμε από τους εισαγωγικούς δασμούς που επέβαλε η Αμερική για τα προϊόντα ελιάς. Δηλαδή, για τις ελιές και το ελαιόλαδο, αλλά δεν πετύχαμε το ίδιο και για τα ροδάκινα. Αυτό που θέλω να σας πω είναι, ότι δεν έχει σταματήσει εδώ ο αγώνας. Η οικονομική διπλωματία είναι κάτι το οποίο συνεχίζεται και κρατάει κάθε μέρα, νύχτα - μέρα.

Πρόσφατα, ήμουν στην Αμερική στην Ουάσιγκτον και κάνουμε ότι μπορούμε, προκειμένου να πετύχουμε το καλύτερο δυνατό αποτέλεσμα για τους Έλληνες ροδακινοπαραγωγούς, διότι το αποτέλεσμα αυτό ήρθε σε μία άδικη χρονική στιγμή, όταν είχαν συσκευάσει τα προϊόντα τους, ειδικά για την αμερικανική αγορά και «κάθονται» στις αποθήκες τους. Άρα, λοιπόν, έχουν «χτυπηθεί» δύο φορές, μία από το εμπάργκο στη Ρωσία και την αδυναμία να εξάγουν σε αυτή τη χώρα με τον τρόπο που εξήγαγαν στο παρελθόν και μία από τους δασμούς που έχουν υποστεί από την Αμερική.

 Δεν είναι μόνο η οικονομική διπλωματία η προσπάθεια να αρθούν, έστω και προσωρινά, οι εισαγωγικοί δασμοί στην Αμερική. Είναι προσπάθεια να τους διοχετεύσουμε τα προϊόντα που, ήδη, έχουν και σε άλλες αγορές. Άρα, λοιπόν, γίνεται μία συστηματική προσπάθεια να τους υποστηρίξουμε με κάθε τρόπο, είτε στην Αμερική, όπου είναι οι παραδοσιακοί τους πελάτες, είτε σε άλλες αγοράς, προκειμένου να αντιμετωπίσουν το πρόβλημά τους.

Θα σας πω μία καλή είδηση, απλώς, για να τη λάβετε υπόψη σας. Η διάρκεια ζωής του συγκεκριμένου προϊόντος, δηλαδή, της κομπόστας ροδάκινου, είναι τρία χρόνια. Άρα, υπάρχει μία μικρή χρονική διάρκεια που κανείς μπορεί να κινηθεί, προκειμένου να βρει άλλους πελάτες.

Σε ότι αφορά στις σχέσεις της Ε.Ε. με τρίτες χώρες, πολλοί από εσάς αναφερθήκατε στο θέμα του Καναδά. Κύριε Απόστολου, το είπατε πάρα πολύ ωραία. Είναι το αποτέλεσμα μιας συστηματικής προσπάθειας και είναι η αναγνώριση προσπάθειας πολλών ετών. Δεν είναι κάτι που έγινε μέσα σε μία μέρα, ούτε σε έναν μήνα, ούτε καν σε τέσσερα ή πέντε χρόνια. Έχει μία συνέχεια και οι υπηρεσίες του Υπουργείου Εξωτερικών δουλεύουν συστηματικά σε αυτή την κατεύθυνση.

Έχουμε πετυχημένες συμβάσεις της Ε.Ε. με τρίτες χώρες προς όφελος των ελληνικών προϊόντων και αναφέρομαι, κυρίως, στα προϊόντα ονομαστικής προέλευσης και γεωγραφικών ενδείξεων. Για παράδειγμα, είναι αυτά της Κίνας, αυτά της Ιαπωνίας, αυτά της Κορέας, αυτά της Σιγκαπούρης, αυτά της Mercosur, και σε έναν βαθμό είναι και αυτά του Καναδά. Επιτρέψτε μου να το πω λίγο λαϊκά. Όταν πηγαίνεις σε μία διαπραγμάτευση, δεν μπορείς να κερδίσεις 10 – 0. Κάτι θα πάρεις και κάτι θα δώσεις. Η Ελλάδα είναι μία μικρή χώρα, η οποία μέσα από την Ε.Ε. έχει τη δυνατότητα να μπορεί να διαπραγματεύεται με ισχυρότερους όρους και να μπορεί μέσω της Ε.Ε. να επιβάλει τα προϊόντα της και τους κανόνες που επιθυμεί, σε έναν πολύ μεγάλο βαθμό, αλλά δεν μπορείς να κερδίζεις όλες τις «μάχες» και όλους τους «πολέμους».

Αυτό, λοιπόν, το οποίο έχουμε πετύχει στον Καναδά και θα σας το διαβάσω από το τελικό κείμενο είναι ότι συμπεριλαμβάνονται 16 ελληνικά προϊόντα ονομασίας προέλευσης και γεωγραφικών ενδείξεων σε σύνολο 143 ευρωπαϊκών προϊόντων. Έχουμε πετύχει αυτό που ονομάζεται grandfathering clause. Δηλαδή, είναι η ρήτρα κεκτημένων δικαιωμάτων για τους παλαιούς παραγωγούς με τις εξής προϋποθέσεις: αφαίρεση συμβόλων, εικόνων, ονομασιών που παραπέμπουν στην Ελλάδα. Αρά, λοιπόν δεν θα υπάρχει σημαία, δεν θα υπάρχει κάποιο σύμβολο, δεν θα υπάρχει ένας χάρτης της Ελλάδας. Σαφής επισήμανση, ότι τα εν λόγω προϊόντα έχουν παραχθεί στον Καναδά και για τους νέους παραγωγούς θα πρέπει, επιπροσθέτως, να αναγράφουν στη συσκευασία την ένδειξη «φέτα style», «φέτα type».

Ας πάρουμε ένα παράδειγμα. Στην Αυστραλία, υπάρχουν εταιρείες που παράγουν ένα προϊόν, το οποίο είναι λευκό τυρί και το ονομάζουν «φέτα». Αυτό το προϊόν δεν είναι από πρόβειο γάλα, άλλα είναι από αγελαδινό γάλα. Άρα, δεν είναι καθόλου φέτα, άλλα το παράγουν και το πωλούν 25 με 30 χρόνια και αυτό το προϊόν έχει μία δεσπόζουσα θέση στην αγορά. Είναι πάρα πολύ δύσκολο για ένα δικαστήριο να κρίνει, ότι θα σταματήσουν να το ονομάζουν «φέτα». Σε αυτή την περίπτωση, όπως και στον Καναδά, η στρατηγική μας είναι το «style», δηλαδή το «greek style yogurt».

Θα μου επιτρέψετε να σας διαβάσω την επόμενη παράγραφο «προς αποκατάσταση πληρέστερης προστασίας, κατόπιν πιέσεων της ελληνικής πλευράς, η Ευρωπαϊκή Επιτροπή τον 9ο του 2016, σε δήλωση σύμφωνα, με την οποία δεσμεύεται σε πέντε χρόνια το αργότερο να κάνει χρήση των απαραίτητων μηχανισμών, ώστε όλες οι γεωγραφικές ενδείξεις να απολαμβάνουν το ίδιο επίπεδο προστασίας στον Καναδά και να διασφαλίσει την υλοποίηση των δεσμεύσεων του Καναδά για θεσμοθέτηση διοικητικού μηχανισμού, για έλεγχο της αγοράς και γνωστοποίηση των προηγούμενων χρηστών και να χρησιμοποιήσει κάθε μέσο για την αποτελεσματική ενημέρωση των Καναδών καταναλωτών».

Θα ήθελα να σας πω και κάτι ακόμη. Το ισχυρότερο επιχείρημα που έχουμε, δεν είναι να επιβάλουμε μέσα από δικαστικούς δρόμους, που μπορεί να γίνει, αλλά είναι και χρονοβόροι και κοστοβόροι, να επιβάλουμε το δικό μας όνομα, αλλά είναι να προστατέψουμε τον ντόπιο καταναλωτή.

Θα χρησιμοποιήσω ένα τρίτο παράδειγμα, το οποίο το αναφέρατε κι εσείς και είναι το «ελληνικό γιαούρτι» και Ιαπωνία. Το Greek yogurt δεν είναι Προϊόν Ονομασίας Προέλευσης, δεν είναι Προϊόν Γεωγραφικής Ένδειξης, άλλο φέτα, άλλο γιαούρτι. Άρα, λοιπόν, το να πάμε σε ένα γιαπωνέζικο δικαστήριο και να επιβάλουμε την αφαίρεση του όρου «Greek style yogurt» είναι πάρα πολύ δύσκολο. Τι είναι εύκολο, τι είναι θεμιτό, τι είναι λογικό; Είναι να ζητήσουμε από το γιαπωνέζικο «δικαστήριο» να προστατεύσει τον Ιάπωνα καταναλωτή, διότι δεν μπορεί κάποιος να παράγει ένα προϊόν το οποίο να λέει, ότι είναι «Greek yogurt» και με μικρά γραμματάκια να λέει «made in Japan».

Ένα άλλο ερώτημα το οποίο ετέθη, είναι κατά πόσο θέτει φραγμούς η Ε.Ε. στις επενδύσεις από την Κίνα στην Ελλάδα. Η απάντηση είναι ότι δεν θέτει φραγμούς. Θέτει ένα σύστημα εποπτείας των επενδύσεων σε τομείς καίριους για την εθνική ασφάλεια. Βεβαίως, θα πρέπει οι κινεζικές επενδύσεις να συνάδουν με τους ευρωπαϊκούς νόμους και τους ελληνικούς νόμους. Ως χώρα είμαστε ανοιχτοί σε ξένες επενδύσεις, είμαστε ανοιχτοί σε επενδύσεις, οι οποίες προέρχονται από χώρες, οι οποίες θέλουν να επενδύσουν σε καίριους τομείς, όπως ο τουρισμός, όπως το real estate, όπως οι υποδομές, με την προϋπόθεση ότι σέβονται τις ευρωπαϊκές αξίες και σέβονται και τους ευρωπαϊκούς νόμους.

Ο κ. Αλαβάνος, αναφέρθηκε σε μικρούς παραγωγούς και σε πολυεθνικές εταιρείες. Νομίζω ότι η θέσπιση κανόνων εμπορίου ανάμεσα στην Ε.Ε. και τις τρίτες χώρες προστατεύουν και τους μικρούς παραγωγούς και τις πολυεθνικές εταιρείες. Ιδιαίτερα στους μικρούς παραγωγούς, τους δίνει μία δύναμη να εξάγουν τα προϊόντα τους με κανόνες και με ένα πλαίσιο με συνθήκες, που από μόνη της η χώρα μας δεν θα μπορούσε, ίσως, να διασφαλίσει, γιατί δεν θα είχε τη διαπραγματευτική δύναμη που έχει μέσω της Ε.Ε..

Σε ό,τι αφορά στο σχόλιο της κυρίας Σακοράφα για το Ισραήλ, τα Κατεχόμενα, την Παλαιστίνη και την Τουρκία, το σημειώνω και έχει νόημα να το ψάξουμε παραπάνω. Υπάρχει πλαίσιο κανόνων, το οποίο προβλέπει, ότι θα πρέπει τα προϊόντα τα οποία εισάγονται - και αναφέρομαι σε εσάς, κύριε Βλάχο- να έχουν και «ιχνηλασιμότητα», αλλά και ένα πλαίσιο της πραγματικής προέλευσης του προϊόντος. Βλέπω το άδικο στο οποίο αναφέρεστε, ότι αποσύρονται φυτοφάρμακα, τα οποία «ανεβάζουν» το κόστος τους Έλληνες παραγωγούς, την ώρα που υπάρχουν τρίτες χώρες που, ενδεχομένως, με τα αποσυρθέντα φυτοφάρμακα πουλάνε προϊόντα στις ελληνικές ή στις ευρωπαϊκές αγορές. Έχω την εντύπωση, ότι υπάρχει ένα πλαίσιο «ιχνηλασιμότητας», υπάρχει ένα πλαίσιο κανόνων του τι επιτρέπεται και τι δεν επιτρέπεται, αλλά σας ευχαριστώ πολύ για το σχόλιό σας. Θα το ψάξουμε λίγο παραπάνω και θα επανέλθουμε σε αυτό. Κύριε Πρόεδρε, νομίζω ότι έχω καλύψει τα περισσότερα ερωτήματα.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής – Προεδρεύων των Επιτροπών)**: Ωραία, θα παρακαλέσω να παραμείνετε λίγο ακόμη, μήπως ο κ. Κεγκέρογλου που ήταν σε άλλη Επιτροπή, έχει κάποιο πρόσθετο ερώτημα. Θέλετε, παρ’ ότι δεν ακούσατε την εισήγηση, μία σύντομη τοποθέτηση ή κάποιο ερώτημα, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ**: Σας ευχαριστώ, κύριε Πρόεδρε, έχω καλυφθεί από τους συναδέλφους.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής – Προεδρεύων των Επιτροπών)**: Κύριε Αποστόλου, συμπληρώστε κάτι που θέλατε.

**ΕΥΑΓΓΕΛΟΣ ΑΠΟΣΤΟΛΟΥ**: Κύριε Υπουργέ, αυτό που διαβάσατε ήταν ένα μέρος από τη δήλωση της Ευρωπαϊκής Επιτροπής που έχει ενταχθεί στα πρακτικά της συζήτησης και της συμφωνίας. Όμως, σε επόμενη σειρά αναφέρεται ρητά, ότι «στον μεταβατικό χρόνο θα υπάρξει πλήρης προστασία στα ΠΟΠ και ΠΓΕ ελληνικά προϊόντα», στη Συμφωνία με τον Καναδά. Αυτό, βεβαίως, προϋποθέτει διαδικασίες από εσάς, από εμάς, από τον Ευρωπαίο Επίτροπο, ώστε να αναγκαστεί ο Καναδάς αυτή τη δέσμευση να την εφαρμόσει. Το λέω αυτό, διότι έχουμε μπροστά μας άλλα δύο χρόνια. Έχουμε και την Κύρωση της συγκεκριμένης προσωρινής συμφωνίας από το ελληνικό Κοινοβούλιο. Άρα, λοιπόν, έχουμε δύο «όπλα» τα οποία πρέπει να τα χρησιμοποιήσουμε. Είναι πάρα πολύ κρίσιμη η στιγμή, γιατί αν χάσουμε αυτό και ο όρος «φέτα» με βάση αυτά που είπατε υπάρχει, είναι ότι σε μία αγορά που έχει τεράστιες προοπτικές τελείωσε το ζήτημα, το «χάσαμε». Το θέμα είναι, όμως, ότι θα το χάσουμε και στις επόμενες συμφωνίες. Και εκεί είναι τεράστιο το πρόβλημα. Άρα, λοιπόν, έχουμε μπροστά μας δυνατότητες.

Σε ότι αφορά στο γιαούρτι, όντως, είναι ένα άλλο θέμα, αλλά εκεί πέρα μπαίνει το ζήτημα της παραπλάνησης του καταναλωτή. Αυτό που επιχειρεί η Τσεχία και η Ιαπωνία, στην προκείμενη περίπτωση, είναι να παραπλανήσει αυτόν που θα πάει να αγοράσει το γιαούρτι να νομίζει ότι είναι ελληνικό αυτό που αγοράζει, ενώ δεν είναι. Εξάλλου, τη δίκη με την Τσεχία την κερδίσαμε. Κάτι ανάλογο πρέπει να κάνουμε και στην Ιαπωνία, διότι μου είναι αδιανόητο αυτό το πράγμα που έχει συμβεί. Πάντως, προσέξτε ειδικά στο θέμα της φέτας. Ήθελε η Ε.Ε., εκείνη την περίοδο, να προχωρήσει τη προσωρινή συμφωνία με τον Καναδά και πιεστήκαμε πολύ όλα τα μέλη του Συμβουλίου Υπουργών Γεωργίας. Ο μόνος που αντιδρούσε ήμουν εγώ και επέμενα, ότι δεν περνάει στην ελληνική κοινωνία και ότι δεν περνάει στο ελληνικό Κοινοβούλιο.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών):** Τον λόγο έχει, η κ. Ασημακοπούλου.

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Αντιπρόεδρος της Επιτροπής Διεθνούς Εμπορίου (ΙΝΤΑ) του Ευρωπαϊκού Κοινοβουλίου):** Θέλω να επαναλάβω, κλείνοντας βεβαίως, ότι είμαι στη διάθεσή σας. Ευχαριστώ, κύριε Πρόεδρε, κύριε Πρόεδρε της Επιτροπής Παραγωγής και Εμπορίου, για τη σημερινή συνεδρίαση.

Κύριε Υπουργέ, θέλω μόνο ένα πράγμα να πω κλείνοντας. Όπως σας είπα στην Ολομέλεια του Στρασβούργου χθες, ήταν η κυρία Μάλμστορμ, όταν έγινε η σχετική συζήτηση. Δεν έχει αλλάξει η Επιτροπή. Από Δευτέρα αναλαμβάνει, επισήμως, ο κ. Χόγκαν. Μας ενδιαφέρει πολύ το θέμα με τα ροδάκινα της Πέλλας και της Ημαθίας, όπως και για την κομπόστα. Εγώ έθεσα πάρα πολύ συγκεκριμένα ζητήματα, επειδή, όπως ξέρετε, ήδη, ο κ. Χόγκαν έχει αναλάβει κάποια ευρωπαϊκά μέτρα, σε σχέση με την αποθήκευση κάποιων προϊόντων, για να τους βοηθήσει να αντιμετωπίσουν την κόντρα Airbus-Boeing για την οποία δεν φταίνε. Εγώ ζήτησα κάτι πάρα πολύ συγκεκριμένο. Θα ήθελα και ως Κυβέρνηση, αφού βλέπω ότι με επιτυχία διεκδικήσατε τις εξαγωγικές πιστώσεις, την υποστήριξή σας, στο να το ζητήσετε αυτό και από το Συμβούλιο και από την Επιτροπή, ώστε να εφαρμοστούν τα μέτρα για τις άμεσες έκτακτες ενισχύσεις.

Συγκεκριμένα, εγώ αυτό που ζήτησα, είναι με τα άρθρα 219 και 221 του Κανονισμού για την κοινή οργάνωση των αγορών γεωργικών προϊόντων. Είμαι σίγουρη ότι τα ξέρει το γραφείο σας αυτά, εγώ τα μαθαίνω τώρα. Ειλικρινά, ήρθε η ώρα να περάσουμε από τα έργα στα λόγια, ώστε αυτή τη διεκδίκηση να την προβάλλουμε συγκεκριμένα. Ζήτησα, λοιπόν, αυτή η ενίσχυση να γίνει, κατά προτεραιότητα και κατά παρέκκλιση, κάποιων κανόνων του ΠΟΕ, για χώρες οι οποίες δεν έχουν καμία σχέση με τη διαμάχη Airbus-Boeing και εμείς είμαστε μία από αυτές τις χώρες.

Κλείνω, λέγοντας ότι, επίσης, στις διμερείς διαπραγματεύσεις που κάνατε με τον συνομόλογό σας των Ηνωμένων Πολιτειών, θα ήθελα να τονίσετε ως διαπραγματευτικό αβαντάζ δικό μας, ευρωπαϊκό αλλά και ελληνικό, το εξής. Όπως ξέρετε πολύ καλά, όταν ο κ. Γιούνκερ πήγε να δει τον κ. Τραμπ το καλοκαίρι του ΄18, έκαναν μία «συμφωνία κυρίων». Θα θυμάστε ότι ήταν για το βοδινό κρέας και υπήρχε μέσα στη συμφωνία το να αυξηθεί το μερίδιο των Αμερικανών. Σας εκμυστηρεύομαι, λοιπόν, ότι στην Επιτροπή Εμπορίου, όταν ήρθε το θέμα με την Airbus, επειδή έπρεπε να εγκρίνουμε αυτή τη συμφωνία του κ. Γιούνκερ και του κ. Τραμπ, υπήρχαν αντιδράσεις στην αρχή. Προχθές, όμως, το εγκρίναμε. Κρατήσαμε, δηλαδή, τον λόγο που έδωσε ο κ. Γιούνκερ στον κ. Τραμπ και κρατήσαμε ξεχωριστά τα δύο θέματα. Αυτό, λοιπόν, σας παρακαλώ να το αξιοποιήσετε, για να ζητήσετε, ιδίως για εμάς εδώ, να υπάρχει αυτή η ειδική μεταχείριση με το άρθρο 221.

Σας ευχαριστώ πάρα πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών)**: Κύριε Υφυπουργέ θέλετε να πείτε κάτι στις παρατηρήσεις της κυρίας Ασημακόπουλου;

**ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών αρμόδιος για την Οικονομική Διπλωματία και την Εξωστρέφεια)**: Να την ευχαριστήσω, γιατί είναι πολύ σημαντικό το επιχείρημα αυτό.

Η οικονομική διπλωματία θα κινηθεί σε τέσσερις κατευθύνσεις. Η πρώτη είναι οι, απευθείας, συζητήσεις με την αμερικανική πλευρά. Η δεύτερη είναι η προσπάθεια, την οποία κάνουμε, προκειμένου να δώσουμε άλλες διεξόδους στους ροδακινοπαραγωγούς και αυτούς οι οποίοι έχουν συσκευάσει, ήδη, τα προϊόντα τους. Η τρίτη είναι η δυνατότητα αποζημιώσεων μέσα από τον μηχανισμό, τον οποίο περιέγραψε προηγουμένως η κυρία Ασημακοπούλου και η τέταρτη είναι αυτό το επιπρόσθετο επιχείρημα, το οποίο μπορεί να λειτουργήσει καταλυτικά. Οπότε, σας ευχαριστώ πάρα πολύ.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής - Προεδρεύων των Επιτροπών)**: Κλείνοντας, θέλω να υπενθυμίσω σε όλους τους συναδέλφους της Εθνικής Αντιπροσωπείας, ότι μπορείτε να ζητάτε από το Προεδρείο να μπαίνουν θέματα στην ημερήσια διάταξη εκτός της ατζέντα του Προεδρείου, αρκεί να γίνεται λίγο έγκαιρα για να μπορούν οι συνεργάτες της Επιτροπής να τα προετοιμάζουν. Το ίδιο ισχύει και για όλους τους Έλληνες Ευρωβουλευτές. Όπως σήμερα έγινε η συζήτηση με πρωτοβουλία της κυρίας Ασημακοπούλου, για οποιοδήποτε θέμα που άπτεται των θεμάτων που έχει η Επιτροπή Ευρωπαϊκών Υποθέσεων, μπορείτε, επίσης, από όποιο Κόμμα, να ζητάτε από το Προεδρείο να το βάζει στην ατζέντα. Ευχαριστώ, εκ μέρους όλων μας, την κυρία Ασημακοπούλου γι’ αυτή την πρωτοβουλία και τον κ. Φραγκογιάννη που, αν και εξωκοινοβουλευτικός Υπουργός, έδειξε άψογη κοινοβουλευτική παρουσία και ήθος.

Σας ευχαριστούμε πολύ.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Γιαννάκου Μαριορή (Μαριέττα), Καιρίδης Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα, Φωτίου Θεανώ, Κεφαλίδου Χαρούλα (Χαρά), Πάνας Απόστολος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος και Σακοράφα Σοφία.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κωνσταντινίδης Ευστάθις, Αντωνιάδης Ιωάννης, Βλάχος Γεώργιος, Δούνια Παναγιώτα (Νόνη), Κεφάλα Μαρία-Αλεξάνδρα, , Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Κεγκέρογλου Βασίλειος, Κατρίνης Μιχαήλ, Πάνας Απόστολος, Αβδελάς Απόστολος και Λογιάδης Γεώργιος.

Τέλος και περί ώρα 11.45, λύθηκε η κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Παραγωγής και Εμπορίου.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΝΙΚΗΤΑΣ ΚΑΚΛΑΜΑΝΗΣ**

**Α΄ ΑΝΤΙΠΡΟΕΔΡΟΣ ΤΗΣ ΒΟΥΛΗΣ**